KOMISIJOS SPRENDIMAS
2009 m. lapkričio 18 d.
dėl valstybės pagalbos C 10/09 (ex N 138/09), kurią Nyderlandai suteikė ING nelikvidaus turto garantijos priemonei ir restruktūrizavimo planui
(pranešta dokumentu Nr. C(2009) 9000)
(Tekstas autentiškas tik anglų kalba)
(Tekstas svarbus EEE)
(2010/608/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač į jos 88 straipsnio 2 dalies pirmąją pastraipą,
atsižvelgdama į Europos ekonominės erdvės susitarimą, ypač į jo 62 straipsnio 1 dalies a punktą,
pakvietusi valstybes nares ir suinteresuotąsias šalis pateikti savo pastabas pagal minėtas nuostatas (1), Komisija pastabų iš suinteresuotųjų šalių negavo,
kadangi:
1. PROCEDŪRA
(1)
2008 m. lapkričio 12 d. Komisija suteikė leidimą skubiai atkurti kapitalą byloje N 528/08. Vykdydami kapitalo atkūrimo priemonę Nyderlandai pasirašė 10 mlrd. EUR pagrindinio pirmo lygio kapitalo ING išleistų vertybinių popierių. Leidimas priemonei suteiktas 6 mėnesiams, jeigu per tuos 6 mėnesius bus pateiktas patikimas planas (2). Pateikus restruktūrizavimo planą, skubaus kapitalo atkūrimo priemonės galiojimas automatiškai pratęstas, iki Komisija priims sprendimą dėl plano.
(2)
2009 m. kovo 31 d. byloje C 10/09 (ex N 138/09) Komisija suteikė leidimą 6 mėnesius taikyti sumažėjusios vertės turto priemonę JAV alternatyvių (Alt-A) būsto hipoteka užtikrintų vertybinių popierių portfeliui (angl. US Alt-A residential mortgage backed securities; RMBS) (3). Nyderlandų valdžios institucijos nurodo, kad ta priemonė yra „nelikvidaus turto garantijos priemonė“ (angl. Illiquid Assets Back-up Facility; IABF) (toliau - NTGP). Kilus abejonių dėl to, ar tam tikri sumažėjusios vertės turto priemonės aspektai atitinka Komisijos komunikatą dėl sumažėjusios vertės turto tvarkymo Bendrijos bankų sektoriuje (4) (toliau - Komunikatas dėl sumažėjusios vertės turto), Komisija nusprendė pradėti procedūrą, nustatytą Sutarties 88 straipsnio 2 dalyje.
(3)
Komisijos sprendimas pradėti procedūrą paskelbtas Europos Bendrijų oficialiajame leidinyje (5). Komisija paprašė suinteresuotųjų šalių pateikti savo pastabas. Komisija suinteresuotųjų šalių pastabų negavo.
(4)
2009 m. rugsėjo 15 d. Komisijos sprendime leidimas sumažėjusios vertės turto priemonei pratęstas (6).
(5)
Be to, pagal Nyderlandų kreditų garantijų schemą (patvirtinta 2008 m. spalio 30 d. Komisijos sprendimu N 524/08 ir pratęsta 2009 m. liepos 7 d. Komisijos sprendimu N 379/09 (7)) Nyderlandai suteikė garantijas bendrovės ING vidutinės trukmės įsipareigojimams, kurie sudaro i) 9 mlrd. JAV dolerių (USD) (iš kurių 8,25 mlrd. USD jau suteikta) ir ii) 5 mlrd. EUR (iš kurių 4,15 mlrd. EUR jau suteikta).
(6)
2008 m. lapkričio 25 d., 2009 m. balandžio 8 d., gegužės 18 d. ir lapkričio 9 d. Komisija iš rinkos dalyvių gavo informaciją, kad ING Direct Europe trumpai reklamavo kapitalo injekciją, kurią gavo iš Nyderlandų, ir kad tai laikyta agresyviu komerciniu elgesiu.
(7)
Komisija ir Nyderlandų valdžios institucijos surengė nemažai susitikimų, keitėsi el. laiškais ir rengė telekonferencijas.
(8)
Kalbant apie klausimus, susijusius su turto vertinimo metodika, taikoma įgyvendinant sumažėjusios vertės turto priemonę, Komisija rėmėsi technine pagalba, kurią suteikė Komisijos pagal sutartį pasamdyti išorės ekspertai (Duff and Phelps ir profesorius Wim Schoutens) ir Europos centrinio banko ekspertai.
(9)
2009 m. gegužės 12 d. Nyderlandai pateikė Komisijai ING grupės restruktūrizavimo planą, po to 2009 m. liepos 7 d. pateikė papildomos informacijos. Restruktūrizavimo planas pakeistas 2009 m. spalio 22 d. (toliau bet kokia nuoroda į restruktūrizavimo planą yra nuoroda į šią naujausią restruktūrizavimo plano redakciją). Jame pakeistos ir Nyderlandų kapitalo injekcijos grąžinimo sąlygos.
(10)
2009 m. spalio 22 d. Nyderlandai pateikė keletą įsipareigojimų dėl restruktūrizavimo plano įgyvendinimo ir sumažėjusios vertės turto priemonės kompensavimo.
(11)
Nyderlandai Komisiją informavo, jog dėl skubumo jie padarė išimtį ir sutiko, kad šis sprendimas būtų priimtas anglų kalba.
2. FAKTŲ APIBŪDINIMAS
2.1. Gavėjas
(12)
ING susideda iš ING Groep N.V. (toliau - ING grupė), patronuojančiosios bendrovės, kuri kontroliuoja 100 % ING Bank N.V. ir ING Verzekeringen N.V., ir dviejų patronuojamųjų bendrovių, kurios atitinkamai kontroliuoja bankininkystės ir draudimo filialus. ING grupę sudaro daugiau kaip 70 atskirų įmonių, kurios maždaug 50 šalių turi daugiau kaip 2 500 juridinių asmenų. 2008 m. pabaigoje grupės balanse buvo 1 332 mlrd. EUR, iš jų daugiau kaip 75 % priskirtini ING bankininkystės veiklai.
(13)
2008 m. pabaigoje ING pirmo lygio kapitalo santykis, įskaitant kapitalo atkūrimo priemonę, buvo 9,3 %, pagrindinio pirmo lygio kapitalo santykis - 7,3 %. Draudimo kapitalo padengimo rodiklis buvo 256,5 %.
(14)
ING grupės kapitalo struktūra taip pat apima vadinamąją pagrindinę skolą - tai yra pirmaeilė skola, susidariusi grupės lygmeniu, kuri vėliau kaip akcininkų turtas investuota į ING Bank ir ING Insurance kontroliuojančiąją bendrovę (vadinamasis dvigubas įsiskolinimas). Be to, ING Insurance kontroliuojančioji bendrovė pati gavo 2,3 mlrd. EUR iš vadinamosios pagrindinės skolos ir ta suma gali būti panaudota kaip akcininko turtas jo draudimo filialuose.
(15)
ING investicijų portfelį sudarė Alt-A portfelis, kurio didžioji dalis priklausė bendrovei ING Direct US. ING Direct US pagal JAV įstatymus turėjo JAV taupomosios institucijos statusą, ir dėl tokio statuso ING Direct US turėjo didžiąją savo surinktų taupomųjų pajamų dalį investuoti į JAV hipotekos paskolas arba į su JAV hipotekos paskolomis susijusias investicijas. Taigi ING didžiulę savo investicinio portfelio dalį skyrė JAV Alt-A būsto hipoteka užtikrintiems vertybiniams popieriams. Alt-A portfelis buvo padengtas Nyderlandų suteikta sumažėjusios vertės turto priemone (kaip toliau aprašyta 2 dalyje). ING investicijų portfelį taip pat sudarė didelė komercinio nekilnojamojo turto hipoteka užtikrintų vertybinių popierių (angl. CMBS), JAV būsto hipoteka užtikrintų vertybinių popierių ir investicijų į nekilnojamąjį turtą, kurios nepadengtos sumažėjusios vertės turto priemone, dalis.
2.2. Veikla
(16)
2008 m. pabaigoje ING veikė šešiose verslo srityse. ING taip pat veikė turto valdymo srityje, kuri praktiškai buvo atitinkamų regioninių draudimo padalinių dalis.
2.2.1. Mažmeninė bankininkystė
(17)
ING teikia mažmeninės bankininkystės paslaugas Nyderlanduose, Belgijoje, Lenkijoje, Rumunijoje, Turkijoje, Indijoje ir Tailande (mažmeninės bankininkystės paslaugos per ING Direct aprašomos ne šioje, bet 2.2.2 dalyje). Privačios bankininkystės paslaugos teikiamos Nyderlanduose, Belgijoje, Liuksemburge, Šveicarijoje ir įvairiose Azijos bei Vidurio ir Rytų Europos šalyse. ING mažmeninę bankininkystę sudaro mažosios ir vidutinės įmonės, taip pat vidutinių įmonių veikla.
(18)
Teikdama mažmeninės bankininkystės paslaugas Nyderlanduose ir Belgijoje bendrovė ING derina tiesioginės bankininkystės modelį ir filialų tinklą. ING teikia einamųjų sąskaitų paslaugas, mokėjimo sistemas, taupomąsias sąskaitas, hipotekos paskolas, vartojimo kreditus, kredito kortelių paslaugas, taip pat investicijų ir draudimo produktus. Hipotekos paslaugos teikiamos per tiesioginį kanalą, įgaliotųjų agentų prekybos vietas, taip pat per tarpininkų kanalus. Per savo filialų tinklą ING taip pat siūlo visą asortimentą komercinės bankininkystės produktų, taip pat gyvybės ir ne gyvybės draudimo produktus.
(19)
Vertinant pagal pagrindinius bankininkystės ryšius, Nyderlandų mažmeninės bankininkystės (privatūs asmenys) rinkoje bendrovės dalis yra 40-50 % (8). Bendrovės taupomųjų sąskaitų rinkos dalis yra 30-40 % pagal vertę ir 20-30 % pagal skaičių. Vartojimo paskolų rinkos dalys pagal vertę, hipoteką ir privačiąją bankininkystę yra 10-20 %.
(20)
Rinkos dalys Belgijoje yra [10-15] (9) % einamųjų sąskaitų, [20-25] % vartojimo kreditų, [15-20] % hipotekos, [10-15] % taupomųjų sąskaitų ir [10-15] % savitarpio fondų srityse. Mažmeninės prekybos dalis Lenkijoje iš viso yra [5-10] % ir [5-10] % taupomųjų sąskaitų srityje. Rumunijoje ING rinkos dalis sudaro [0-5] % visų įsipareigojimų ir [0-5] % viso turto. Rinkos dalis taupomųjų sąskaitų srityje Turkijoje yra [0-5] %.
2.2.2. ING Direct - mažmeninė bankininkystė
(21)
ING Direct teikia internetu mažmeninės bankininkystės paslaugas klientams Australijoje, Austrijoje, Kanadoje, Prancūzijoje, Vokietijoje, Italijoje, Ispanijoje, Jungtinėje Karalystėje ir Jungtinėse Valstijose. Pagrindiniai siūlomi produktai - tai taupomosios sąskaitos, hipoteka ir vis daugiau - savitarpio fondai ir mokėjimo sąskaitos.
(22)
Taupomųjų sąskaitų srityje ING Direct rinkos dalis Vokietijoje yra [5-10] %, Italijoje - [0-5] %, Australijoje - [0-5] %, Kanadoje - [0-5] %, Ispanijoje, Jungtinėje Karalystėje ir Austrijoje - maždaug [0-5] % ir JAV bei Prancūzijoje - apytikriai [0-5] %. Būsto hipotetinių paskolų rinkos dalys yra [0-5] % Australijoje, [0-5] % Kanadoje, [0-5] % Italijoje ir [0-5] % Ispanijoje. Naujo būsto hipotetinių paskolų rinkos dalis Vokietijoje yra [0-5] %. Pagrindinė neeuropinė ING Direct dalis yra bendrovės JAV filialas, kurio būsto hipotetinių paskolų rinkos dalis yra [0-5] %, 2009 m. pirmojo ketvirčio pabaigos balansas - […] (10) mlrd. USD.
2.2.3. Didmeninė bankininkystė
(23)
Didmeninė bankininkystė pirmiausia vykdoma Nyderlanduose, Belgijoje, Lenkijoje ir Rumunijoje, kuriose siūlomi visi produktai - nuo grynųjų pinigų valdymo iki įmonių finansų. Kitose šalyse pasirenkant klientus ir produktus laikomasi labiau atrankinio požiūrio. Didmeninę bankininkystę sudaro šeši verslo padaliniai: bendrasis skolinimas ir mokėjimai, grynųjų pinigų valdymas, struktūriniai finansai, išperkamoji nuoma ir faktoringas, finansų rinkos, kiti didmeninės bankininkystės produktai ir ING nekilnojamasis turtas.
(24)
Kalbant apie juridinius klientus, ING rinkos dalys Nyderlanduose yra [20-30] % pagrindinių bankininkystės ryšių, dokumentinių akredityvų, tarptautinių mokėjimų ir tarptautinio mokėjimo paslaugų, paskolų, einamųjų sąskaitų ir faktoringo srityse. Didesnės rinkos dalys - [30-40] % - yra indėlių ir (arba) taupomųjų sąskaitų ir vidaus mokėjimų srityse. ING įmonių aptarnavimo rinkos dalis Belgijoje yra [25-30] % einamųjų sąskaitų srityje, [15-20] % paskolų srityje, [15-25] % išperkamosios nuomos srityje ir [20-30] % indėlių srityje.
2.2.4. Draudimo ir turto valdymo veikla Europoje
(25)
Pagrindinė ING draudimo veikla Europoje yra sutelkta Nyderlanduose (daugiausia ji vykdoma su šiais prekių ženklais: ING, Nationale-Nederlanden ir RVS). ING rinkos dalis gyvybės draudimo srityje yra [15-20] %, ne gyvybės draudimo srityje - [5-10] % (tai susiję su bendromis 2008 m. pasirašytomis sumomis). Produktai platinami tiesioginio platinimo kanalais (daugiausia per ING ir Postbank - 2009 m. pradžioje šis prekės ženklas atnaujintas kaip ING - filialus) ir per brokerius. ING vykdo veiklą ne gyvybės draudimo sektoriuje tik Nyderlanduose ir Belgijoje (kur ING ne gyvybės draudimo rinkos dalis yra [0-5] %).
(26)
ING gyvybės draudimo rinkos Rumunijoje yra [30-35] %, Vengrijoje - [20-25] %, Čekijoje ir Graikijoje - [10-15] %, Lenkijoje - [5-10] %, Slovakijoje - [5-10] %, Belgijoje - [5-10] %. ING taip pat veikia Ispanijoje, Bulgarijoje ir Turkijoje, tačiau jos rinkos dalys ten gerokai mažesnės, t. y. mažesnės kaip [0-5] %. Dalį ING veiklos sudaro pensijų fondų valdymas, įskaitant privalomuosius ir savanoriškuosius pensijų fondus. Privalomųjų pensijų fondų srityje ING rinkos dalis Lenkijoje yra [20-25] %, Slovakijoje - [10-15] %. Savanoriškųjų pensijų fondų srityje ING rinkos dalis Slovakijoje yra [35-40] %, Čekijoje - [10-15] %, Turkijoje - [5-10] %. Sujungus privalomųjų pensijų fondų ir savanoriškųjų pensijų fondų dalis, ING rinkos dalis Rumunijoje yra [35-40] %, Vengrijoje - [10-15] % ir Bulgarijoje - [5-10] %.
(27)
2008 m. ING turtas atitinkamose geografinėse zonose: […] mlrd. EUR Nyderlanduose, […] mlrd. EUR Belgijoje (ir Liuksemburge) ir […] mlrd. EUR Vidurio ir Rytų Europoje.
2.2.5. Draudimo ir turto valdymo veikla Pietų ir Šiaurės Amerikoje
(28)
ING Insurance Americas veikia dviejose pagrindinėse geografinėse teritorijose: Jungtinėse Valstijose ir Lotynų Amerikoje. Veiklą Kanadoje ING pardavė 2009 m. pradžioje. ING Insurance Americas teikia gyvybės ir ne gyvybės draudimo paslaugas, pensijų draudimo paslaugas (visų pirma nustatytus įmokų planus), rentą, savitarpio fondus, maklerių ir prekybininkų paslaugas bei institucinius produktus, įskaitant grupinį perdraudimą ir institucinius turto valdymo produktus ir paslaugas.
(29)
JAV ING rinkos dalis kintamosios rentos srityje yra [5-10] %, gyvybės draudimo srityje - [0-5] % ir pastovios rentos srityje bei grupinio gyvybės draudimo srityje - apie [0-5] %. ING Meksikoje, Čilėje, Peru, Kolumbijoje ir Urugvajuje pirmiausia siūlo pensijų produktus. Pensijų fondų rinkos dalys didžiausios yra Peru ([30-35] %), Čilėje ([20-25] %) ir Urugvajuje ([15-20] %). Gyvybės draudimo rinkos dalys didžiausios Peru ([15-20] %) ir Čilėje ([10-15] %). 2008 m. ING turtas JAV buvo […] mlrd. EUR, likusioje Amerikos žemynų dalyje - […] mlrd. EUR.
2.2.6. Gyvybės draudimas ir turto valdymas Azijos ir Ramiojo vandenyno regione
(30)
Insurance Asia/Pacific siūlo gyvybės draudimo ir turto valdymo produktus ir paslaugas Azijos ir Ramiojo vandenyno regione, gyvybės draudimo paslaugas teikia devyniose šalyse (Australijoje, Naujojoje Zelandijoje, Japonijoje, Pietų Korėjoje, Malaizijoje, Honkonge, Tailande, Indijoje ir Kinijoje) ir turi turto valdymo padalinius dvylikoje šalių (devyniose jau minėtose šalyse ir Taivane, Filipinuose ir Singapūre). Azijos ir Ramiojo vandenyno regione ING priskiriama didžiausioms tarptautinėms draudimo bendrovėms ir turto valdytojams. Tame regione turimo turto vertė yra […] mlrd. EUR.
2.3. Kitos pagalbos priemonės
(31)
ING naudojosi trimis Nyderlandų suteiktomis pagalbos priemonėmis.
2.3.1. Kapitalo injekcija
(32)
Pirmąją priemonę sudarė kapitalo injekcija, kurią visą patvirtino Nyderlandai, leidę ING grupei padidinti pirmo lygio kapitalą 10 mlrd. EUR (11). Komisija savo sprendime, kuriuo patvirtino sanavimo pagalbą (N 528/2008), pažymėjo, kad priežastys, dėl kurių ING prarado rinkos pasitikėjimą ir dėl to prireikė valstybės pagalbos, susijusios su Alt-A portfelio blogomis paskolomis, rinkos abejonėmis dėl tolesnio nurašymo, ING Insurance kapitalo poreikiais ir blogėjančiu ING grupės skolų ir akcinio kapitalo santykiu. Nyderlandų teigimu, be kapitalo injekcijos ING būtų vis tiek išgyvenusi, bet būtų toliau labai smukęs pasitikėjimas ja ir didėjusi likvidumo rizika.
(33)
10 mlrd. EUR pagrindinio pirmo lygio kapitalo injekcijos emisijos kaina buvo 10 EUR už vieną vertybinį popierių. ING iniciatyva vertybiniai popieriai gali būti išpirkti po 15 EUR už vertybinį popierių (50 % išpirkimo priemoka) arba po trejų metų jie gali būti konvertuoti į paprastąsias akcijas santykiu vienas su vienu. Jei ING pasirinktų konvertavimo variantą, Nyderlandai gali rinktis alternatyvų vertybinių popierių išpirkimą po 10 EUR už vieną vertybinį popierių, pridėjus susikaupusias palūkanas. Nominalios palūkanos Nyderlandams bus mokamos tik jei už paprastąsias akcijas bus mokami dividendai.
(34)
Remdamiesi restruktūrizavimo planu Nyderlandai pateikė susitarimo dėl pirmo lygio vertybinių popierių grąžinimo, atliekamo ING, pakeitimą. Pagal pakeistas sąlygas ING gali išpirkti iki 50 % pagrindinių pirmo lygio vertybinių popierių už emisijos kainą (10 EUR), pridėjus susikaupusias atkarpos, kurios metinė norma yra 8,5 %, palūkanas (maždaug 253 mln. EUR), pridėjus ankstyvo grąžinimo baudą, kai ING akcijų kaina yra didesnė kaip 10 EUR. Ankstyvo išpirkimo bauda didėja su ING akcijų kaina. Ankstyvo išpirkimo priemokos apskaičiavimo tikslais nustatoma akcijų kainos padidėjimo riba, kuri yra 12,45 EUR (12). Taigi, bauda yra 13 % per metus. Ankstyvo išpirkimo bauda galėtų būti daugiausia 705 mln. EUR manant, kad 5 mlrd. EUR grąžinama praėjus 400 dienų nuo išleidimo. Be to, baudos priemokai nustatoma žemiausia riba, kuri yra 340 mln. EUR, ir užtikrinama, kad mažiausia grąžos vidaus norma Nyderlandams būtų 15 %. Kitaip tariant, atsižvelgiant į tai, kad ING paprastai turėtų mokėti 2,5 mlrd. EUR išpirkimo priemoką, dėl šio pakeitimo ING gauna papildomą pranašumą, kuris yra nuo 1,79 iki 2,2 mlrd. EUR, atsižvelgiant į ING akcijų rinkos kainos. Nyderlandai paaiškino, kad pakeitimas padarytas dėl to, kad siekta ING suteikti pasitraukimo sąlygas, panašias į tas, kurios suteiktos Nyderlandams skiriant kapitalo injekcijas SNS (13) ir Aegon (14). Tokios ankstyvo išpirkimo sąlygos gali būti taikomos tik 5 mlrd. EUR grąžinimui (t. y. 50 % pradinio kapitalo injekcijos).
(35)
ING gali nuspręsti išpirkimo galimybe pasinaudoti iki 2010 m. sausio 31 d., bet ta data, susitarus su Nyderlandais, dėl išskirtinių rinkos sąlygų gali būti pratęsta iki 2010 m. balandžio 1 d., jei ING galės įrodyti, kad buvo ekonomiškai neįmanoma gauti pakankamai pagrindinio pirmo lygio kapitalo, būtino 5 mlrd. EUR anksčiau išpirkti. Tokiam pratęsimui reikia gauti ir Komisijos pritarimą. ING siekia pasinaudoti galimybe išpirkti iki 2010 m. sausio 1 d. Likusių 50 % grąžinimo ir konvertavimo galimybės lieka nepakitusios.
2.3.2. Sumažėjusios vertės turto priemonė
(36)
Antroji pagalbos priemonė buvo sumažėjusios vertės turto priemonė, suteikta Alt-A portfeliui, kurio vertė labai sumažėjo ir dėl to padidėjo neigiamas perkainojimo rezervas. Nyderlandų valdžios institucijos paprašė, kad dėl finansinio stabilumo priežasčių ta priemonė būtų patvirtinta iki 2009 m. kovo 31 d. Be to, jei priemonė būtų pakeista labiau, ING patirtų didžiulį buhalterinį nuostolį.
(37)
Sumažėjusios vertės turto priemonė išsamiai aprašyta 2009 m. kovo 31 d. sprendime pradėti procedūrą. Priemonės struktūra primenama tik trumpai, prieš paaiškinant pagrindinius kompensacijų ir mokesčių struktūros pakeitimus.
(38)
Nuo 2009 m. sausio 26 d. Nyderlandai iš ING gavo 80 % viso grynųjų pinigų srauto iš sumažėjusios vertės JAV alternatyvių A būsto hipoteka užtikrintų vertybinių popierių portfelio (toliau - portfelis) (4 srautas toliau pateiktoje diagramoje kartu su garantijos mokesčių (5 srautas). Už tai ING gauna nerizikingą grynųjų pinigų srautą iš Nyderlandų:
-
garantuota pagrindinių mokėjimo dalių grynųjų pinigų srautų vertė, kuri iš viso yra 28 mlrd. USD, o tai atitinka 90 % (pirkimo kaina arba perdavimo kaina) nuo 80 % portfelio, t. y. 72 % portfelio (1 srautas). Tie grynųjų pinigų srautai mokami kas mėnesį per visą portfelio gyvavimo laiką,
-
finansavimo mokestis (2 srautas),
-
valdymo mokestis (3 srautas).
(39)
Grynųjų pinigų srautus, gaunamus iš likusių 20 % portfelio, pasilieka ING ir jie nepatenka į grynųjų pinigų mainus.
(40)
ING sutiko atlikti keletą papildomų mokėjimų Nyderlandams, dėl to veiksmingai padidėjo valstybės kompensacija sumažėjusios vertės turto priemonei, nes pakoreguoti 41, 42 ir 43 konstatuojamosiose dalyse minimi mokesčiai:
(41)
Pirma, nuo 2009 m. spalio 25 d. Nyderlandai sumažins finansavimo mokestį 57 % (fiksuotosios palūkanų normos vertybiniai popieriai) nuo 72 % portfelio penkiasdešimčia bazinių punktų (b. p.) per metus: nuo 3,5 % (15) per metus iki 3 % per metus; taip pat sumažins finansavimo mokestį 43 % (kintamosios palūkanų normos vertybiniai popieriai) nuo 72 % portfelio penkiasdešimčia bazinių punktų: nuo LIBOR + 50 b. p. per metus iki vienodo dydžio LIBOR.
(42)
Antra, valdymo mokestis (Nyderlandų mokamas bendrovei ING), kuris yra 25 b. p. per metus nuo 80 % negrąžintos portfelio sumos, bus sumažintas nuo 15 b. p. iki 10 b. p. padidinus garantijos mokestį (kaip toliau nurodyta 43 konstatuojamojoje dalyje).
(43)
Trečia, nuo 2009 m. spalio 25 d. ING padidins 55 bazinių punktų per metus garantijos mokestį, imamą nuo nesumokėtos perduoto portfelio sumos, dar 82,6 baziniais punktais per metus, taigi bendras garantijos mokestis bus 137,6 b. p. Iš 82,6 bazinių punktų padidėjimo 67 baziniais punktais kompensuojamas valdymo mokesčio (kurį bendrovei ING moka Nyderlandai) sumažinimas 15 bazinių punktų ir portfelio perdavimo kainos persvarstymo sumažinimas 52 baziniais punktais (tai atitinka perdavimo kainos sumažėjimą nuo 90 % iki maždaug 87 %). 15,6 b. p. yra koregavimas siekiant susigrąžinti lėšas už laikotarpį nuo 2009 m. sausio 26 d. (pradinės priemonės pradžia) iki 2009 m. spalio 25 d. (16).
(44)
Jei pradinė priemonė tarp Nyderlandų ir ING būtų panaikinama (17), nesumokėto papildomo mokėjimo suma, susijusi su laikotarpiu nuo 2009 m. sausio 26 d. iki 2009 m. spalio 25 d. (t. y. 15,6 b. p., įtrauktų į garantijos mokestį ir susijusių su koregavimu), turėtų būti sumokėta. Jei pradinė priemonė būtų panaikinta iš dalies, turėtų būti mokama proporcinga dalis.
(45)
Tokie pakeitimai, padaryti 2009 m. spalio mėn., bus įgyvendinti taikant atskirą ING ir Nyderlandų susitarimą, siekiant palikti pradinę priemonę nepakeistą. Nyderlandai įsipareigoja pranešti Komisijai apie bet kokį ankstyvą visišką ar dalinį pradinės priemonės panaikinimą.
2.3.3. Garantijos
(46)
Pagal Nyderlandų kreditų garantijų schemą (byla N 524/2008) Nyderlandai taip pat suteikė garantijų ING vidutinės trukmės įsipareigojimams, kurie sudaro i) 9 mlrd. USD (iš jų 8,25 mlrd. USD jau suteikta) ir ii) 5 mlrd. EUR (iš jų 4,15 mlrd. EUR jau suteikta). ING moka 84 b. p. garantijos mokestį už sumą, kuriai suteikta garantija.
(47)
Nyderlandai patvirtina, kad apie bet kokias papildomas ING suteiktas garantijas praneš atskirai. Apie garantiją, kuri bus iki […] mlrd. EUR ir kurią pagal restruktūrizavimo planą Nyderlandai įsipareigojo suteikti Westland Utrecht Hypotheekbank (WUH)/Interadvies finansuoti, kaip aprašyta 55 ir 85 konstatuojamosiose dalyse, Komisijai taip pat bus pranešta atskirai. Tos garantijos, kurias sudarytų iki […] mlrd. EUR, yra neatskiriama restruktūrizavimo plano, su kuriuo šis sprendimas susijęs, dalis, tačiau Nyderlandai dar turės nuspręsti dėl tokių garantijų būtinybės ir kompensavimo, o Komisija tai turės įvertinti atskirame sprendime, nes apie priemonę pranešama atskirai.
3. RESTRUKTŪRIZAVIMO PLANAS
3.1. Plane numatytos priemonės
(48)
ING planuoja supaprastinti grupės struktūrą, sumažinti sąnaudas, sumažinti riziką ir parduoti dalį verslo, parengti tvarią kompensavimo politiką, pritaikyti savo kapitalo struktūrą, nustatyti naujus vidaus kapitalo normos tikslinius rodiklius ir padidinti ilgalaikio nedepozitinio finansavimo sumą. Restruktūrizavimo planas turi būti įgyvendintas per penkerius metus.
(49)
Siekdama grupę supaprastinti, ING pergrupavo šešias savo veiklos linijas į du sektorius: bankininkystės ir draudimo. Kiekvienas sektorius yra atsakingas už savo strategijos įgyvendinimą ir balanso valdymą. Restruktūrizavimo plane numatyta, kad ING vykdys tik bankininkystės veiklą, o draudimo veikla laikui bėgant bus parduota.
(50)
Bankininkystės veikla bus daugiausia koncentruota Europoje, tačiau pasirinktomis augimo galimybėmis bus naudojamasi ir kitose pasaulio vietose. ING planuoja strateginį dėmesį skirtį stabiliai pelną duodančiai mažmeninei bankininkystei brandžiose rinkose, pasirinktoms mažmeninės bankininkystės augimo galimybėms Vidurio ir Rytų Europoje ir į europiečius orientuotai komercinei bankininkystei, derinamai su mažmenine bankininkyste ir specialiųjų finansų verslu. Banko veiklos pagrindas bus standartizuoti produktai ir aukšto lygio automatizavimas. Užuot įsigijusi tokių investicijų, kaip turtu užtikrinti vertybiniai popieriai, grupė vis labiau kurs savo turtą.
(51)
2009 m. sąnaudas planuojama sumažinti 1,3 mlrd. EUR. 35 % sąnaudos bus sumažintos sumažinus sąnaudas, susijusias su viso laiko ekvivalentais, ir 65 % - mažinant kitas išlaidas, įskaitant išlaidas išorės darbuotojams, rinkodaros veiklai ir „Formulės 1“ lenktynėms. Prie sąnaudų mažinimo prisideda ir centrinė buveinė. Nuo 2009 m. rugpjūčio mėn. sąnaudos jau sumažintos daugiau kaip 800 mln. EUR. Siekdama, kad išlaidos būtų taip sumažintos, ING skyrė maždaug 450 mln. EUR po mokesčių atidėjinių restruktūrizavimui.
(52)
ING taip pat planuoja nemažai rizikos mažinimo priemonių, pvz., rizikos draudimo programas, rizikingų pozicijų mažinimą, uždarymą ir nutekinimą, taip pat tiesioginių nuosavybės vertybinių popierių pozicijų mažinimą. Kalbant apie investicijų portfelį, ING iš Nyderlandų gavo turto apsaugos priemonę, kurios forma - Alt-A priemonė. Kitos ING įgyvendinamos priemonės - tai nemažo kiekio turtu užtikrintų vertybinių popierių perklasifikavimas iš tų, kurie gali būti parduodami, į tuos, kurie laikomi iki termino suėjimo, taigi taip apribojamas neigiamo perkainojimo rezervo nepastovumas. ING mažins savo didesnės rizikos turto klasių JAV komercinio nekilnojamojo turto hipoteka užtikrintų vertybinių popierių ir JAV būsto hipoteka užtikrintų vertybinių popierių pozicijas. Be to, ING nepradės naujų iniciatyvų, kuriomis būtų siekiama padidinti jos tiesiogines nekilnojamojo turto pozicijas.
(53)
Komisija supranta, kad ING patvirtins [apdairią] verslo strategiją, visų pirma ING Direct atžvilgiu, ypač dėl to, kad ING nori grįsti savo verslą […] sąžininga kainodara […] (18) ir nesiūlys mažiausių kainų.
(54)
ING jau dabar parduoda tam tikrą turtą ir tai turi didelį poveikį jos balansui po naujos verslo strategijos patvirtinimo. Manoma, kad įgyvendinus persvarstytame ING restruktūrizavimo plane nustatytas restruktūrizavimo priemones balansas sumažės 616 mlrd. EUR remiantis 2008 m. rugsėjo 30 d. buvusiu padalinių dydžiu. Balanso sumažėjimas 616 mlrd. EUR susijęs su banko finansinio įsiskolinimo mažinimu ir balanso integravimo iniciatyva (maždaug […] mlrd. EUR), banko turto pardavimu (sudaro maždaug […] mlrd. EUR) ir viso ING Insurance padalinio pardavimu (sudaro maždaug […] mlrd. EUR). Nors to padalinio balansas, palyginti su banku, yra mažas, prieš krizę apie 50 % pajamų ING uždirbo iš draudimo (19). Palyginti su 2008 m. trečiojo ketvirčio balansu (t. y. 1 378 mlrd. EUR), bendras balanso sumažėjimas sudaro maždaug 45 %.
(55)
Kaip dalis banko turto pardavimo, restruktūrizavimo plane numatyta, kad ING atskirs Nyderlanduose veikiančios mažmeninės bankininkystės bendrovės (daugiau informacijos žr. 85 konstatuojamojoje dalyje), kurią galima parduoti, verslo dalį; tą bendrovę sudaro dabartinė Interadvies (Westland Utrecht Hypotheekbank, Westland Utrecht Effectenbank ir Nationale Nederlanden Hypotheekbedrijf, Nationale Nederlanden Financiële Diensten), kuriai bus perduotas buvusio Postbank vartojimo kreditų portfelis. ING sieks atskirti Interadvies verslo dalį (toliau - WUH/Interadvies) [pagal išsamų tvarkaraštį]. Bendras subjekto balansas bus apie [25-50] mlrd. EUR.
(56)
[…] dėl WUH/Interadvies pardavimo nekilo finansinio stabilumo rizikos klausimų, Nyderlandų valdžios institucijos pateikė Nyderlandų mažmeninės bankininkystės rinkos tyrimą, kurį parengė išorės ekspertas; iš tyrimo matyti, kad einamosios sąskaitos, nors paprastai laikomos pagrindiniu mažmeninės bankininkystės kryžminio pardavimo produktu, nėra esminės platinant hipotekos ir kitus bankininkystės produktus Nyderlanduose, o ING atveju tai ypač būdinga. Be to, tyrime atkreipiamas dėmesys į interneto, kaip platinimo kanalo Nyderlanduose, svarbą, nes sumažėja būtinybė kurti filialų tinklą bankininkystės produktams platinti. Nyderlandų valdžios institucijų teigimu, kitus produktus galima priskirti hipotekos produktams, kuriuos platina WUH/Interadvies. Visų pirma perduotas vartojimo paskolų portfelis gali būti naudojamas kaip priemonė patekti į kitų produktų rinkas.
(57)
Taigi, ING planuoja parduoti toliau išvardytus verslą, veiklą ar produktus arba atsisakyti jų:
-
ING Life Taiwan (įvykdyta)
-
Japonijoje nebepardavinėti vienkartinių draudimo įmokų kintamosios normos rentos (angl. Single Premium Variable Annuities) (SPVA) (įvykdyta)
-
Panaikinti esamą kintamosios normos rentos knygą JAV
-
Panaikinti finansinių produktų verslą JAV
-
Nebeplanuoti atidaryti ING Direct Japan (įvykdyta)
-
Atsisakyti ne gyvybės draudimo Kanadoje (įvykdyta)
-
Atsisakyti rentų ir hipotekos verslo Čilėje (įvykdyta)
-
Atsisakyti draudimo Rusijoje (ne valstybinis pensijų fondas) (įvykdyta)
-
Atsisakyti draudimo Argentinoje - Origines Seg. De Retiro (įvykdyta)
-
Atsisakyti draudimo Azijoje - HK platformos paslaugos (įvykdyta)
-
Atsisakyti privačios bankininkystės Azijoje ir Šveicarijoje (pasirašyta)
-
Atsisakyti U.S. Group Reinsurance (pasirašyta)
-
Atsisakyti draudimo Azijos ir Ramiojo vandenyno regione (Australijoje (pasirašyta), Naujojoje Zelandijoje (pasirašyta), Japonijoje, Korėjoje, Honkonge, Indijoje, Tailande, Malaizijoje)
-
Atsisakyti turto valdymo Azijos ir Ramiojo vandenyno regione
-
Atsisakyti išmokų darbuotojams JAV
-
Atsakyti draudimo JAV (US Retirement Services, US FA, Traditional Life)
-
Atsisakyti turto valdymo JAV
-
Atsisakyti ING Direct US
-
Atsisakyti draudimo Lotynų Amerikoje (Brazilijoje, Čilėje, Meksikoje, Peru, Kolumbijoje, Urugvajuje)
-
Atsisakyti turto valdymo Lotynų Amerikoje
-
Atsisakyti draudimo Vidurio Europoje (Bulgarijoje, Čekijoje, Graikijoje, Vengrijoje, Lenkijoje, Rumunijoje, Slovakijoje, Ispanijoje)
-
Atsisakyti turto valdymo Europoje
-
Atsisakyti draudimo Beniliukso šalyse (Nationale Nederlanden Insurance, RVS, Retail Insurance Netherlands (anksčiau - Postbank Insurance), Insurance Belgium, Insurance Luxembourg)
-
Atsisakyti Interadvies verslo (Westland Utrecht Hypotheekbank, Westland Utrecht Effectenbank, Nationale Nederlanden, Hypotheekbedrijf, Nationale Nederlanden Financiële Diensten), įskaitant buvusio Postbank vartojimo kreditų portfelį (jei reikia daugiau informacijos, žr. Nyderlandų įsipareigojimus).
(58)
ING numato savaiminį banko balanso augimą restruktūrizavimo laikotarpiu po maždaug […] % per metus. Didžiąją to augimo dalį ING planuoja pasiekti skolindama realiajai ekonomikai (namų ūkiams ir bendrovėms).
(59)
ING taip pat įgyvendina naują atlyginimų politiką, pagal kurią ING stebėtojų taryba įsipareigoja sukurti tvarią atlyginimų valdybai ir aukštesniesiems vadovams politiką. Tos paskatų sistemos bus siejamos su ilgalaikės vertės kūrimu atsižvelgiant į riziką ir ribojant galimą atpildą už nesėkmingą veiklą.
(60)
ING įsipareigojo kuo skubiau panaikinti dvigubą įsiskolinimą, bet ne vėliau kaip iki […].
3.2. Gebėjimas pasiekti gyvybingumą pagal pagrindinį scenarijų ir nepalankiausių sąlygų scenarijų
(61)
ING pateikė pagrindinį scenarijų ir nepalankiausių sąlygų scenarijų, siekdama įrodyti gebėjimą pasiekti ilgalaikį gyvybingumą.
(62)
Pagrindiniame scenarijuje ING […]. Be to, manoma, kad akcijų rinkos […].
(63)
Pagal planuojamą pagrindinį scenarijų grynosios grupės pajamos […]. Bendras grupės uždarbis […]. Nuosavo kapitalo grąža būtų […]. ING draudimas būtų […].
(64)
ING mano, kad banko atveju pagal riziką įvertintas turtas kasmet didės maždaug […] (prieš pardavimą), iš dalies dėl […]. Tikimasi, kad pajamos (išskyrus tikrosios vertės pasikeitimą ir sumažėjimą) […], komercinė bankininkystė […], o mažmeninė bankininkystė […].
(65)
Per visą planuojamą laikotarpį ING bankas ketina laikytis vidaus kapitalo tikslinių rodiklių. ING nustatė naujus vidaus kapitalo tikslinius rodiklius, kurie yra […] % banko pirmo lygio normos ir […] % jo pagrindinio pirmo lygio normos. ING Insurance atveju tikslinis kapitalo padengimo rodiklis lieka nepakitęs - 150 %.
(66)
Pagrindiniame scenarijuje numatyta, kad bendras mokumo rodiklis (bendro kapitalo ir pagal riziką įvertinto turto santykis) per visą restruktūrizavimo laikotarpį turėtų būti maždaug […], o mažiausi rodikliai būtų […].
(67)
ING draudimo bus atsisakoma per restruktūrizavimo laikotarpį […]. Pagrindiniame scenarijuje manoma, kad pardavus tam tikrą turtą būtų gauta […] EUR grynųjų įplaukų.
(68)
Alternatyviame scenarijuje, kuriame atsisakoma draudimo […], ING atitinkamai tikisi didesnių grynųjų įplaukų […].
(69)
ING taip pat pateikė nepalankiausių sąlygų scenarijų […].
(70)
[…]. Be to, manoma, kad gerokai padidės įsipareigojimų nevykdymo tikimybė. ING taip pat mano, kad įsipareigojimų neįvykdymo atveju nuostolių dydis bus didesnis.
(71)
Pagal šį nepalankiausių sąlygų scenarijų ING grupės pagrindinis komercinis rezultatas būtų […].
(72)
Nepaisant tų prielaidų nepalankiausių sąlygų atveju, ING kapitalizacija liktų pakankama, nes ir toliau atitiktų reguliavimo reikalavimus. […].
(73)
Nyderlandai tuo atžvilgiu teigia, kad ING, siekdama apskaičiuoti savo kreditų portfelių nuostolius įsipareigojimų nevykdymo atveju, taikė nuostolių įsipareigojimų neįvykdymo atveju modelius, patvirtintus finansinės priežiūros institucijos De Nederlandsche Bank (Nyderlandų centrinis bankas, toliau - DNB) […].
(74)
Be to, ING taikė papildomas, dar griežtesnes prielaidas nepalankiausių sąlygų atveju - jos gerokai griežtesnės už pateiktas nepalankiausių aplinkybių scenarijuje Nyderlandų mažmeninės hipotekos atveju (20) […]. Dar remiantis tomis prielaidomis ING kapitalizacija išlieka pakankama, nes ir toliau atitinka reguliavimo reikalavimus, ir netgi išlaikoma didelė papildoma kapitalo atsarga.
(75)
Nyderlandai teigia, kad bankas išlaikė visus nepalankiausių sąlygų testus, kuriuos banko priežiūros institucija surengė vertindama banko likvidumą. […].
3.3. Pasitraukimo strategija
(76)
ING restruktūrizavimo plano pagrindiniame scenarijuje pagrindinio pirmo lygio vertybinius popierius ING išpirks taip:
a)
Pirmąją išmokėjimo dalį, kurią sudaro vardinė 5,0 mlrd. EUR suma, ketinama išpirkti maždaug 2009 m. gruodžio 17 d. už ne mažesnę kaip 5,75 mlrd. EUR kainą. Į šią tariamą kainą įtraukta Nyderlandų gaunama 15 % vidaus grąžos norma ir bazinė 8,5 % grąža, pridėjus papildomas bent 340 mln. EUR įmoką ir iki 705 mln. EUR (21) sumą, kuri atspindi tam tikrą ING akcijų kainos vertės sumažėjimo potencialą. Tiksli išpirkimo kaina priklausys nuo ING akcijų kainos.
b)
[Likusi] išmokėjimo dalis, kurią sudaro vardinė […] EUR suma, bus išpirkta […] m. už tariamą […] mlrd. EUR kainą. Esant tokiai kainai išpirkimas lygus 150 % vardinės vertės (15 EUR už akciją) ir 8,5 % per vienus metus susikaupusių palūkanų laikantis pradinių susitarimo dėl pagrindinio pirmo lygio vertybinių popierių sąlygų. Kitaip ING galėtų [po] 2011 m. […] išpirkti šią išmokėjimo dalį ir tada pasinaudoti konvertavimo galimybe, tokiu atveju Nyderlandai gautų arba […] mln. ING paprastųjų akcijų, arba […] mlrd. EUR grynųjų pinigų sumą, pridėjus maždaug […] mln. EUR susikaupusių palūkanų.
c)
[…].
(77)
Iš viso iš […] sandorių orientacinė vidinė Nyderlandų gaunamos grąžos norma turėtų būti [15-25] %. Reikalaujama, kad Nyderlandai praneštų Komisijai apie bet kokius susitarimo išpirkti vertybinius popierius pakeitimus.
(78)
Ligi šiol ING neatidėjo jokio atkarpų už grupės išleistus pirmo lygio mišrius vertybinius popierius mokėjimo.
(79)
2009 m. spalio 14 d. ING įvykdė pasirinkimo pirkti sandorį žemesniojo antro lygio obligacijų atžvilgiu. ING Komisiją informavo, kad apgailestauja dėl to ir teigia, jog tai buvo nesusipratimas […]. Be to, Nyderlandai kartoja, kad supranta, jog Komisija iš esmės nemano, kad pirmo ar antro lygio kapitalo priemonių pasirinkimo pirkti sandoriai yra tinkami restruktūrizuojamiems bankams, ir sutinka, kad dėl tokių pasirinkimo pirkti sandorių ateityje bus diskutuojama kiekvienu atskiru atveju ir reikės gauti Komisijos patvirtinimą trejus metus nuo šio sprendimo priėmimo dienos arba iki tos dienos, kurią bendrovė ING Nyderlandų valstybei visiškai grąžins pagrindinio pirmo lygio vertybinius popierius (įskaitant atitinkamas susikaupusias pagrindinės pirmo lygio atkarpos palūkanas ir pasitraukimo įmokos mokesčius), atsižvelgiant į tai, kas bus anksčiau.
(80)
Sumažėjusios vertės turto priemonės atžvilgiu nėra numatyta vienašalio pasitraukimo ir Nyderlandai įsipareigojo pranešti Komisijai apie bet kokį sumažėjusios vertės turto priemonės nutraukimą sudarant susitarimą. Tačiau restruktūrizavimo plano pagrindiniame scenarijuje manoma, kad priemonė bus taikoma dar ir po 2013 m.
3.4. Nyderlandų įsipareigojimai
(81)
Kalbant apie sumažėjusios vertės turto priemones (t. y. nelikvidaus turto garantijos priemonę arba NTGP), Nyderlandai įsipareigoja:
-
Nuo 2005 m. spalio 25 d. ING grupė Nyderlandams atliks papildomus mokėjimus, ir tai atitiks Alt-A kompensavimo koregavimą atėmus 50 bazinių punktų iš ING gaunamo finansavimo mokesčio ir pridėjus 82,6 bazinius punktus prie ING mokamo garantijos mokesčio. Su koregavimu susijęs garantijos mokestis apima 15,6 bazinių punktų, kurie yra koregavimas už laikotarpį nuo 2009 m. sausio 26 d. - dienos, kurią pradėta taikyti NTGP (22) (t. y. sumažėjusios vertės turto priemonė), - iki 2009 m. spalio 25 d. Papildomi mokėjimai bus taikomi tiek, kiek bus taikomas ir kol bus taikomas NTGP susitarimas.
-
Papildomi mokėjimai bus įgyvendinami atskiro ING grupės ir Nyderlandų susitarimo forma, siekiant, kad originali NTGP liktų nepaliesta.
-
Papildomų mokėjimų, išskyrus tą dalį, kuri susijusi su laikotarpiu nuo 2009 m. sausio 26 d. iki 2009 m. spalio 25 d. (t. y. 15,6 bazinių punktų, įtrauktų į su garantijos mokesčiu susijusį koregavimą), atveju nėra likutinio atsiskaitymo esant ankstyvam NTGP panaikinimui. Neatliktų papildomų mokėjimų suma, susijusi su laikotarpiu nuo 2006 m. sausio 26 d. iki 2009 m. spalio 25 d. (t. y. 15,6 bazinių punktų, įtrauktų į su garantijos mokesčiu susijusį koregavimą), taps mokėtina tuo atveju, jei pradinis sandoris bus visiškai arba iš dalies panaikintas. Jei NTGP panaikinama iš dalies, šis ankstyvo išpirkimo atsiskaitymas bus taikomas proporcingai.
-
Nyderlandai įsipareigoja pranešti Komisijai apie bet kokį ankstyvą visišką ar dalinį priemonių panaikinimą.
(82)
Kalbant apie balanso sumažinimą ir įsipareigojimą parduoti draudimo, ING Direct US ir kitus padalinius, kurių bus atsisakyta iki 2013 m. pabaigos, Nyderlandai įsipareigoja:
-
ING iki 2013 m. pabaigos sumažins savo balansą 45 %, palyginti su 2008 m. rugsėjo 30 d., ir atsisakys veiklos, kurios sąrašas pateiktas 57 konstatuojamojoje dalyje, visų pirma draudimo padalinių ir ING Direct US […].
-
Šie skaičiai yra susiję su prognozėmis, kuriose neatsižvelgiama į galimą natūralaus augimo poveikį ir atmetama papildomo padidėjimo dėl galimų naujų reguliavimo reikalavimų (pavyzdžiui, jei (naujuose) ES reglamentuose būtų reikalaujama, kad bankai turėtų gerokai didesnes likvidumo atsargas) galimybė. Dėl tokių reikalavimų balansas gerokai padidėtų ir visiškai nebeatitiktų dabartinių natūralaus augimo prognozių.
-
ING neribos natūralaus veiklos balanso augimo (t. y. nesusijusio su įsigijimu). […]. Ateityje ING laikysis bendrosios politikos, pagal kurią didėjančias lėšas, kurias patikės klientai, daugiausia naudos skolinimui realiajai ekonomikai (įmonėms ir vartotojams) didinti ir mažins savo didesnės rizikos turto klasių JAV komercinio nekilnojamojo turto hipoteka užtikrintų vertybinių popierių ir JAV būsto hipoteka užtikrintų vertybinių popierių pozicijas. […] (23).
-
Kalbant apie padalinius, kuriuos ING įsipareigoja parduoti (išvardyti 57 konstatuojamojoje dalyje), jei pardavimas nebus įvykdytas iki 2013 m. gruodžio 31 d. (pavyzdžiui, remiantis sudarytu galutiniu privalomo pardavimo susitarimu), Komisija tam tikrais atvejais arba dėl išskirtinių aplinkybių, reaguodama į Nyderlandų prašymą, gali pratęsti šį laikotarpį (24). Komisija taip pat gali tokiu atveju prašyti i) Nyderlandų paskirti vieną ar kelis (turto išpardavimo) patikėtinius (25), kuriuos iš anksto atrenka ir pasiūlo ING (Komisija turi pritarti jų paskyrimui), […].
-
Nyderlandai kaskart, kai nusprendžia prašyti pratęsti laikotarpį, turi Komisijai pateikti prašymą ne vėliau kaip likus mėnesiui iki to laikotarpio pabaigos ir nurodyti rimtą priežastį. Išskirtinėmis aplinkybėmis Nyderlandai turi teisę prašyti pratęsimo per paskutinį laikotarpio mėnesį.
(83)
Be to, Nyderlandai įsipareigoja, kad ING laikysis įsigijimo draudimo:
-
ING tam tikrą laikotarpį neįsigis finansų įstaigų. Šie įsipareigojimai galioja trumpesnįjį iš šių laikotarpių: trejus metus nuo Komisijos sprendimo priėmimo dienos arba iki tos dienos, kurią ING bus visiškai grąžinusi Nyderlandams pagrindinio pirmo lygio vertybinius popierius (įskaitant atitinkamas susikaupusias pagrindinės pirmo lygio atkarpos palūkanas ir pasitraukimo įmokos mokesčius). ING tą patį laikotarpį taip pat neįsigys bet kokios (kitos) įmonės, jei dėl to sulėtėtų pagrindinio pirmo lygio vertybinių popierių grąžinimas Nyderlandams.
-
Nepaisant šio draudimo, ING, gavusi Komisijos pritarimą, gali įsigyti įmonių, jei visų pirma tai labai svarbu siekiant užtikrinti finansinį stabilumą ar konkurenciją atitinkamose rinkose.
(84)
Be to, Nyderlandai įsipareigoja, kad ING laikysis draudimo siūlyti mažiausias kainas:
-
Pirma negavusi Komisijos leidimo ING nesiūlys standartinių ING produktų palankesnių kainų (toliau apibrėžtose rinkose) už tris geriausias kainas siūlančius tiesioginius konkurentus ES rinkose, kuriose ING rinkos dalis yra didesnė kaip 5 %.
-
Ši sąlyga taikoma tik ING standartiniams produktams šiose produktų rinkose: i) mažmeninių klientų taupomųjų indėlių rinkoje; ii) mažmeninių klientų hipotekos rinkoje; iii) privačios bankininkystės, kuri apima hipotekos produktus ar taupomuosius produktus, rinkoje arba iv) mažų ir vidutinių įmonių (MVĮ apibrėžiamos remiantis MVĮ apibrėžtimi, kurią paprastai ar tuo metu ING vartoja savo veikloje atitinkamoje šalyje) indėlių rinkose. Kai tik ING sužinos, kad siūlo palankesnes savo produktų kainas, negu siūlo trys geriausias kainas siūlantys konkurentai, ING kuo skubiau ir be reikalo nedelsdama pakoreguos savo kainas tiek, kad jos atitiktų šį įsipareigojimą.
-
Ši sąlyga galioja trumpesnįjį iš šių laikotarpių: trejus metus nuo šio sprendimo priėmimo dienos arba iki tos dienos, kurią ING bus visiškai grąžinusi Nyderlandams pagrindinio pirmo lygio vertybinius popierius (įskaitant atitinkamas susikaupusias pagrindinės pirmo lygio atkarpos palūkanas ir pasitraukimo įmokos mokesčius). Šios sąlygos vykdymui stebėti Nyderlandai paskirs ING iš anksto pasirinktą ir pasiūlytą stebėjimo patikėtinį. Stebėjimo patikėtinis turi gauti Komisijos pritarimą.
-
Be to, remdamas bendrovės ING ilgalaikį gyvybingumą ING Direct padalinys, prieš tai negavęs Komisijos leidimo, nesiūlys mažiausių kainų už standartinius ING produktus mažmeninių klientų hipotekos ir mažmeninių klientų taupomųjų indėlių rinkose ES trumpesnįjį iš šių laikotarpių: trejus metus nuo šio sprendimo priėmimo dienos arba iki tos dienos, kurią ING bus visiškai grąžinusi Nyderlandams pagrindinio pirmo lygio vertybinius popierius (įskaitant atitinkamas susikaupusias pagrindinės pirmo lygio atkarpos palūkanas ir pasitraukimo įmokos mokesčius). Kai tik ING sužinos, kad siūlo mažiausias kainas ES mažmeninių klientų hipotekos ar mažmeninių klientų taupomųjų indėlių rinkose, ING kuo skubiau ir nepagrįstai nedelsdama pakoreguos savo kainas tiek, kad jos atitiktų šį įsipareigojimą.
-
Šiai sąlygai stebėti Nyderlandai paskirs ING iš anksto atrinktą ir pasiūlytą stebėjimo patikėtinį. Stebėjimo patikėtinis turi gauti Komisijos pritarimą.
(85)
Nyderlandai įsipareigoja taikyti kelias išsamias nuostatas, susijusias su WUH/Interadvies atskyrimu:
-
ING įsteigs Nyderlanduose naują bendrovę, skirtą tam tikram turtui, kuris bus atskirtas nuo esamo mažmeninės bankininkystės verslo Nyderlanduose, parduoti. Rezultatas turėtų būti toks: ši atskirta nauja bendrovė būtų gyvybinga ir konkurencinga, savarankiška ir atskirta nuo verslo, kurį ING išsaugos, ir ją bus galima perduoti tinkamam pardavėjui. Šią naują bendrovę sudarys WUH/Interadvies bankininkystės padalinys, kuris dabar yra Nyderlanduose vykdomos draudimo veiklos ir ING banko vartojimo kreditų portfelio dalis. WUH/Interadvies yra ING verslo padalinys, priklausantis Nationale Nederlanden draudimo padaliniui. Tai (daugiausia) hipotekos bankas, veikiantis pagal savo paties bankininkystės licencijas. Tai gyvybingas autonominis veikėjas, turintis savo paties pardavimo pajėgas, aptarnaujančias klientus, ir savarankiška organizacija, turinti solidžias pagrindines pajamas. Atskyrimas bus vykdomas prižiūrint stebėjimo patikėtiniui, bendradarbiaujančiam su atskyrimo valdytoju. Tokiomis aplinkybėmis per verslo atskyrimo laikotarpį stebėjimo patikėtinis gali rekomenduoti ING įtraukti į parduodamą įmonę tokį materialųjį ir nematerialųjį turtą (susijusį su kapitalo įdėjimų mažinimo įmone), koks jam objektyviai atrodys reikalingas siekiant užtikrinti visišką minėtų ING į rezultatus orientuotų įsipareigojimų vykdymą ir visų pirma - parduodamos įmonės gyvybingumą ir konkurencingumą. Jei ING nesutiktų su stebėjimo patikėtiniu dėl objektyvaus poreikio įtraukti tokį materialųjį ar nematerialųjį turtą siekiant užtikrinti parduodamo verslo gyvybingumą ir konkurencingumą, ING turi raštu apie tai informuoti stebėjimo patikėtinį. Tokiu atveju ING vykdomoji valdžia ir stebėjimo patikėtinis per […] surengia susitikimą ir siekia pasiekti sutarimą. Nepasiekus sutarimo, ING ir stebėjimo patikėtinis neatidėliodami kartu paskiria nepriklausomą trečiąją šalį, kuri išmano finansų sektorių (toliau - ekspertas), šalių argumentams išklausyti ir tarpininkauti ieškant sprendimo. Jei toks sprendimas nerandamas, ekspertas nusprendžia per […] nuo savo paskyrimo dėl objektyvaus poreikio įtraukti atitinkamą susijusį materialųjį arba nematerialųjį turtą į parduodamą įmonę siekiant užtikrinti jos gyvybingumą ir konkurencingumą, o šalys turi sutikti su priimtu eksperto sprendimu ir atitinkamai veikti. Su nesutarimu susijusius dalykus stebėjimo patikėtinis įtraukia į savo ataskaitą Komisijai.
-
ING įsipareigojo užtikrinti optimalias pardavimo sąlygas parengdama verslo planą, sukurdama interneto platformą ir skirdama atskirtai įmonės daliai pardavimo pajėgumų. Be to, ING užtikrins mokėjimo galimybes (komercinėmis sąlygomis), jei pirkėjas to paprašys. Be to, ING padės sukurti iždo funkciją ir užtikrins finansavimą dvejus metus nuo pardavimo, o ING skiriamas finansavimas per tuos dvejus metus laipsniškai mažės. ING skiriamas finansavimas WUH įmonei bus pagrįstas vidaus lėšų perdavimo kainomis. ING […] kreiptis į Nyderlandus dėl WUH įmonei skirto valstybės garantuojamo finansavimo, kuris būtų iki […] mlrd. EUR. Tokiu atveju Nyderlandų valdžios institucijos įsipareigoja pranešti apie tą priemonę atskirai.
-
Be to, ING tą tarpinį laikotarpį […] susilaikys nuo aktyvaus produktų, kuriuos WUH įmonė teikia tiems klientams šio sprendimo priėmimo dieną, siūlymo WUH įmonės klientams.
-
ING sieks atskirti WUH įmonės dalį per […]. Pasibaigus dalies atskyrimo laikotarpiui […], ING laikys WUH įmonę atskira ir sieks parduoti šią įmonę […] (26).
-
Per […] nuo šio Komisijos sprendimo priėmimo dienos bus paskirtas stebėjimo patikėtinis ir atskyrimo valdytojas, o pardavimo patikėtinis bus paskirtas […]. Visus patikėtinius skirs Nyderlandai, tačiau juos prieš tai atrinks ir pasiūlys ING. Patikėtiniai turi gauti Komisijos pritarimą.
(86)
Visas per restruktūrizacijos procesą paskirtų patikėtinių išlaidas padengs ING.
(87)
Siekdami atkurti gyvybingumą, Nyderlandai įsipareigoja, kad ING laikysis tokių sąlygų:
-
ING įsipareigoja su indėliais nesusijusias lėšas paversti ilgesnio laikotarpio lėšomis, kai sąlygos rinkose taps mažiau įtemptos, išleisdama daugiau skolos priemonių, kurių terminas ilgesnis negu metai. […]
-
ING stengiasi kuo skubiau pašalinti savo dvigubą įsiskolinimą (kai pagrindine skola naudojamasi kaip filialų akciniu kapitalu) ir įsipareigoja tai padaryti ne vėliau kaip […]. Dvigubas įsiskolinimas bus pašalinamas automatiškai, jei ING grupė vėl taps reguliuojamu banku.
(88)
Kalbant apie atkarpos atidėjimą ir pirmo bei antro lygių vertybinių popierių pasirinkimo pirkti sandorius, Nyderlandai įsipareigoja, kad ING laikysis tokių sąlygų:
-
Jei teisių emisija yra didesnė negu reikia siekiant grąžinti 50 % pagrindinio pirmo lygio vertybinių popierių, įskaitant susijusias susikaupusias palūkanas ir pasitraukimo įmokos mokestį, ING neprivalės atidėti mišrių vertybinių popierių atkarpos mokėjimo 2009 m. gruodžio 8 ir 15 d. (27) ir vėliau neprivalės atidėti jokio mišrių vertybinių popierių atkarpos mokėjimo.
-
Jei tokia teisių emisija nevyksta ir ING veikla praėjusiais metais buvo nuostolinga, ING privalės atidėti mišrių vertybinių popierių atkarpas, jei tik ING galės tai laisvai daryti, trumpesnį iš šių laikotarpių: trejus metus nuo Komisijos sprendimo priėmimo dienos arba iki tos dienos, kurią ING bus visiškai grąžinusi Nyderlandams pagrindinio pirmo lygio vertybinius popierius (įskaitant atitinkamas susikaupusias pagrindinės pirmo lygio atkarpos palūkanas ir pasitraukimo įmokos mokesčius).
-
Nyderlandų valdžios institucijos supranta, jog Komisija nesutinka, kad valstybės pagalbos gavėjai atlygintų savo nuosavas lėšas (akcinį kapitalą ir subordinuotąją skolą), kai jų veikla neduoda pakankamai pelno (28), ir kad Komisija tokiomis aplinkybėmis iš esmės yra prieš antro lygio kapitalo ir pirmo lygio mišrių vertybinių popierių pasirinkimo pirkti sandorius. ING apgailestauja dėl nesusipratimo dėl žemesniojo antro lygio obligacijų pasirinkimo pirkti sandorio 2009 m. spalio 14 d. Ateityje dėl antro lygio kapitalo ir pirmo lygio mišrių vertybinių popierių pasirinkimo pirkti sandorių kiekvienu atveju bus kreipiamasi į Komisiją siekiant gauti jos leidimą, ir tai bus daroma trumpesnį iš šių laikotarpių: trejus metus nuo šio sprendimo priėmimo dienos arba iki tos dienos, kurią ING bus visiškai grąžinusi Nyderlandams pagrindinio pirmo lygio vertybinius popierius (įskaitant atitinkamas susikaupusias pagrindinės pirmo lygio atkarpos palūkanas ir pasitraukimo įmokos mokesčius).
(89)
Nyderlandai įsipareigoja, kad ING susilaikys nuo masinės rinkodaros naudojant kapitalo atkūrimo priemonę kaip pranašumą konkurencijos požiūriu.
(90)
Nyderlandai įsipareigoja, kad ING išlaikys savo kompensavimo politikos ir rinkodaros veiklos apribojimus, kaip anksčiau įsipareigota pagal susitarimus dėl pagrindinio pirmo lygio vertybinių popierių ir nelikvidaus turto garantijos priemonės.
(91)
ING ir Nyderlandai įsipareigoja, kad Komisijai nuo šio sprendimo priėmimo dienos kas šešis mėnesius bus teikiama restruktūrizavimo plano įgyvendinimo pažangos ataskaita.
(92)
Nyderlandų valdžios institucijos įsipareigoja, kad ING restruktūrizavimas bus visiškai įgyvendintas iki 2013 m. pabaigos.
4. PRIEŽASTYS PRADĖTI TYRIMĄ
(93)
Sprendime pradėti tyrimą Komisija pareiškė abejonių dėl pradinės priemonės atitikties Komunikatui dėl sumažėjusios vertės turto, konkrečiau - dėl turto vertinimo ir dalijimosi našta. Tačiau Komisija nustatė, kad priemonė atitinka sąlygas, susijusias su turto atitiktimi reikalavimams, turto valdymo tvarka, skaidrumu, informacijos atskleidimu ir garantijos mokesčiu, kaip nustatyta Komunikate dėl sumažėjusios vertės turto.
(94)
Kalbant apie turto vertinimą, Nyderlandai teigė, kad portfelio realioji ekonominė vertė (REV) yra 97,3 % vardinės vertės, nurodytos pagrindiniame scenarijuje, ir 88,8 % vardinės vertės, nurodytos nepalankiausių sąlygų scenarijuje. Tuo remiantis portfelis perduotas Nyderlandams 90 % vardine verte. Komisija pareiškė abejonių dėl REV vertinimo, visų pirma dėl diskonto normos pasirinkimo, būsto kainų prielaidų, kredito vertės didinimo lygio ir kitų su turto vertinimu susijusių dalykų.
(95)
Kalbant apie naštos pasidalijimą, Komisija pareiškė abejonių dėl finansavimo mokesčio lygio ir valdymo mokesčio, kuri bendrovei ING moka Nyderlandai, tinkamumo. Be to, atsižvelgiant į tai, kad Komisijai kilo abejonių dėl portfelio vertinimo, bet kokia neigiama vertinimo peržiūros išvada galėtų turėti tiesioginę įtaką garantijos mokesčio vertinimui.
5. PAGALBOS VERTINIMAS
5.1. Pagalbos buvimas
(96)
Pagal Sutarties 87 straipsnio 1 dalį valstybės narės arba iš jos valstybinių išteklių bet kokia forma suteikta pagalba, kuri, palaikydama tam tikras įmones arba tam tikrų prekių gamybą, iškreipia konkurenciją arba gali ją iškreipti, yra nesuderinama su bendrąja rinka, kai ji daro poveikį valstybių narių tarpusavio prekybai.
(97)
Komisija jau sprendime pradėti tyrimą nustatė, kad ING kapitalo atkūrimas yra valstybės pagalba, kurios suma - 10 mlrd. EUR suteikto kapitalo.
(98)
Išpirkimo priemokos pakeitimas taip pat yra valstybės pagalba, nes valstybė atsisako savo teisės gauti pajamas. Kadangi ING jau sutiko su 150 % išpirkimo priemoka, bet koks sumažinimas tikrai yra negautos pajamos. Nyderlandų kapitalo injekcijos grąžinimo sąlygų pakeitimas yra taip pat naudingas ING. Tai yra papildoma maždaug 2 mlrd. EUR pagalba, kaip nurodyta 34 konstatuojamojoje dalyje.
(99)
Kalbant apie sumažėjusios vertės turto priemonę, Komisija sprendime pradėti tyrimą nustatė, kad priemonė yra valstybės pagalba. Pagalbos suma, susidaranti dėl sumažėjusios vertės turto priemonės, apskaičiuojama kaip perdavimo kainos (pagrįstos realiąja ekonomine verte) ir perduoto portfelio rinkos kainos skirtumas. Remiantis Nyderlandų valdžios institucijų pateikta informacija, bendra vardinė Alt-A portfelio vertė 2008 m. gruodžio 31 d. buvo 39 mlrd. USD. 80 % portfelio Nyderlandams perduota 87 % vardine verte (remiantis pakeista priemone), kuri yra 27,1 mlrd. USD. Remiantis Nyderlandų valdžios institucijų pateikta informacija, bendra Alt-A portfelio rinkos vertė 2008 m. gruodžio 31 d. buvo 25,8 mlrd. USD, iš jų 80 % (20,6 mlrd. USD) perduota Nyderlandams. Susidaręs perdavimo kainos ir perduoto portfelio rinkos kainos skirtumas yra 6,5 mlrd. USD, o tai atitinka maždaug 5,0 mlrd. EUR (29). Todėl manoma, kad pagalbos suma, susidaranti dėl sumažėjusios vertės turto priemonės, yra 5 mlrd. EUR.
(100)
10 mlrd. EUR kapitalo injekcija pradžioje grupėje paskirstyta taip: 5 mlrd. EUR skirta ING Bank, 4 mlrd. EUR - ING Insurance ir 1 mlrd. EUR - kontroliuojančiosios bendrovės lygmeniu. ING turi galimybę bet kuriuo metu perkelti kapitalo injekciją ING Bank, ING Insurance ir kontroliuojamosios bendrovės lygmeniu.
(101)
Be to, 85 % grynųjų pinigų srautų, pervestų Nyderlandams pagal sumažėjusios vertės turto priemonę, buvo ING Bank turimas turtas ir 15 % - ING Insurance turimas turtas. Todėl iš bendros pagalbos sumos, susidarančios dėl sumažėjusios vertės turto priemonės (5 mlrd. EUR), 4,25 mlrd. EUR turi būti skirta ING Bank ir 0,75 mlrd. EUR - ING Insurance.
(102)
Taigi rezultatas yra toks: bendra ING Bank skirtos pagalbos suma yra 9,25 mlrd. EUR (tai sudaro 2,7 % ING Bank pagal riziką įvertinto turto (30)), bendra ING Insurance skirtos pagalbos suma yra 4,75 mlrd. EUR (tai sudaro 50 % ING Insurance mokumo atsargos reikalavimų (31)) ir 1 mlrd. EUR lieka kontroliuojančiosios bendrovės lygmenyje.
(103)
Aiškumo sumetimais ir siekiant laikytis Komunikate dėl sumažėjusios vertės turto vartojamų sąvokų, bendra pagalbos suma taip pat gali būti išreikšta tik ING Bank pagal riziką įvertintu turtu. Tokiu atveju abi priemonės kartu su papildoma pagalba, gauta sumažinus 2 mlrd. EUR išpirkimo priemoką, yra maždaug 17 mlrd. EUR pagalba, kuri sudaro maždaug 5 % ING Bank pagal riziką įvertinto turto.
(104)
Be to, ING gavo 5 mlrd. EUR ir 9 mlrd. USD pagalbą iš Nyderlandų garantijų schemos. Pagal tų priemonių skyrimo metu vyravusį 1,3 USD/EUR keitimo kursą, suteiktų garantijų suma yra maždaug 12 mlrd. EUR, ir tai sudaro maždaug 1 % viso grupės balanso. Garantijos suteiktos tuo metu, kai rinkos sąlygos blogėjo ir bankams buvo sunku gauti lėšų. Taigi rinkos investuotojas nebūtų teikęs tokių garantijų, ir jos yra papildoma pagalba, galbūt neviršijanti vardinės sumos (32).
(105)
Be to, Nyderlandai teigia, kad ateityje ING […] papildomų […] mlrd. EUR garantijų iš Nyderlandų mažmeninės bankininkystės įmonei WUH/Interadvies atskirti, tos garantijos dar nesuteiktos ir bus nustatyta, ar jų reikia. Nyderlandai mano, kad tai yra papildoma restruktūrizavimo pagalba pagalbos gavėjui, apie kurią bus pranešta vėliau. Komisija iš esmės neprieštarauja tokiai pagalbai, jei tik ji bus mažiausia būtina pagalba ING restruktūrizuoti (33) ir jei ji bus pakankamai atlyginta.
(106)
Todėl iš viso ING gaus iki [12-22] mlrd. EUR restruktūrizavimo pagalbą likvidumo garantijomis ir maždaug 17 mlrd. EUR kitos pagalbos, kuri sudaro maždaug 5 % banko pagal riziką įvertinto turto.
5.2. Derėjimas
5.2.1. Sutarties 87 straipsnio 3 dalies b punkto taikymas
(107)
Sutarties 87 straipsnio 3 dalies b punkte Komisijai suteikiami įgaliojimai nuspręsti, ar pagalba dera su bendrąja rinka, jei ji skirta „kurios nors valstybės narės ekonomikos dideliems sutrikimams atitaisyti“. Komisija naujausiame Nyderlandų garantijų schemos (34) pratęsimo patvirtinime pripažįsta, kad apskritai Nyderlandų ekonomikoje dar yra didelių sutrikimų grėsmė ir kad priemonės, kuriomis remiami bankai, yra tinkamos tai grėsmei mažinti.
(108)
Atsižvelgdama į ING skolinimo specifinėms regioninėms rinkoms veiklos dydį, buvimą daugiau kaip vienoje valstybėje, integraciją ir bendradarbiavimą su kitais bankais, Komisija pripažįsta, kad ING yra sistemingai tinkantis bankas. […]. Todėl daroma išvada, kad jo žlugimas turėtų sunkių pasekmių Nyderlandų finansų sektoriui ir realiajai ekonomikai. Taigi pagalba turi būti vertinama pagal Sutarties 87 straipsnio 3 dalies b punktą.
5.2.2. Sumažėjusios vertės turto priemonės derėjimas
(109)
Tai, kaip valstybės narės tvarko paramos turtui priemones pagal Sutarties 87 straipsnio 3 dalies b punktą, vertinama pagal Komunikatą dėl sumažėjusios vertės turto. Komunikate dėl sumažėjusios vertės turto nustatomi principai, kuriuos turi atitikti bet kuri paramos turtui priemonė.
(110)
Sprendime pradėti tyrimą pareikštos abejonės, kad sumažėjusios vertės turto priemonė neatitinka Komunikate dėl sumažėjusios vertės turto nustatytų paramos turtui derėjimo sąlygų, išsklaidytos.
(111)
Nyderlandų valdžios institucijos įsipareigojo iš dalies pakeisti priemonę, padidindamos garantijos mokestį, kurį Nyderlandams moka ING, 82,6 (35) baziniais punktais per metus, taigi pasikeičia priemonės perdavimo kaina ir mokesčio struktūra. Be to, finansavimo mokestis sumažintas 50 bazinių punktų per metus.
(112)
Pirmiausia iš garantijos mokesčio padidinimo 82,6 baziniais punktais per metus 52 baziniai punktai per metus yra skirti portfelio turto perdavimo kainai sumažinti nuo 90 % vardinės vertės iki 87 % vardinės vertės. Iš dalies pakeista perdavimo kaina atitinka portfelio REV vertinimą tuo atveju, jei taikomos pagrįstos prielaidos. Priėmus sprendimą pradėti tyrimą, Nyderlandų valdžios institucijos pateikė persvarstytus portfelio vertinimus. Kai Komisija pradiniame portfelio vertinime, kurį atliko Dynamic Credit Partners, pareiškė abejonių dėl būsto kainų prielaidų ir diskonto normų, Nyderlandų valdžios institucijos Komisijai pateikė vertinimo rezultatus, gautus taikant tą pačią vertinimo metodiką, bet pagrįstus konservatyvesnėmis būsto kainų prielaidomis ir diskonto normomis. Komisija, pasikonsultavusi su išorės ekspertais, pakoregavo rezultatus, taikydama papildomus veiksnius. Remiantis ta analize daroma išvada, kad REV apskaičiuotas 87 % dydis yra priimtinas atsižvelgiant į Komunikato dėl sumažėjusios vertės turto reikalavimus, susijusius su turto vertinimo metodika ir realistinėmis prielaidomis, kurios nurodytos sprendime pradėti tyrimą. Pakoregavus REV dydį iki 87 %, pradinės Komisijos abejonės išsklaidytos.
(113)
Sprendime pradėti tyrimą Komisija pareiškė abejonių dėl valdymo mokesčio lygio, kuris pradžioje buvo 25 b. p. per metus. Padidinus garantijos mokestį 15 b. p. per metus (juos pridėjus prie 52 bazinių punktų per metus turto vertinimo korekcijos ir 15,6 bazinių punktų per metus laiko korekcijos), valdymo mokestis sumažintas iki 10 bazinių punktų per metus, ir tai, atsižvelgiant į valdomo portfelio dydį, yra priimtinas lygis. Be to, taip pat atsižvelgta į Komisijos abejones dėl finansavimo mokesčio, pareikštas sprendime pradėti tyrimą, ir finansavimo mokestis sumažintas 50 bazinių punktų per metus. Taip finansavimo mokestis suderintas su Nyderlandų finansavimo sąnaudomis, kurias Komisijai pateikė Nyderlandų valdžios institucijos (36). Todėl Komisijos pradinės abejonės dėl valdymo ir finansavimo mokesčio išsklaidytos.
(114)
Kalbant apie naštos pasidalijimą, Komunikato dėl sumažėjusios vertės turto 5.2 skirsnyje teigiama, kad paprastai bankai turėtų prisiimti su sumažėjusios vertės turtu susijusius nuostolius iki didžiausios ribos. Komisija laikosi nuomonės, kad tinkamas naštos pasidalijimo lygis gali būti pasiektas tik jei sumažėjusios vertės turtas perduodamas valstybei perdavimo kaina, kuri ne didesnė už REV (37). Komisija tuo įsitikino, kai buvo pateikta persvarstyta perdavimo kaina, kaip nurodyta 112 konstatuojamojoje dalyje.
(115)
Perdavimo kainos koregavimas šiuo atveju gaunamas 52 baziniais punktais per metus didinant garantijos mokestį, ir toks padidinimas, vertinant pagal grynąją dabartinę vertę, yra lygus emisinės vertės 90 % ir 87 % skirtumui. Tai atitinka sprendimą pradėti tyrimą, kuriame Komisija sutiko su susitarimu dėl grynųjų pinigų srautų mainų ir manė, kad vertinimo koregavimas bus atliktas keičiant garantijos mokestį. Todėl sumažėjusios vertės priemonė atitinka sąlygas, susijusias su tinkamu naštos dalijimusi.
(116)
Galiausiai iš dalies pakeista sumažėjusios vertės turto priemonė įsigalioja 2009 m. spalio 25 d., nors nuo 2009 m. sausio 26 d. iki spalio 25 d. jau atlikti mokėjimai pagal pradinio sandorio mokesčių struktūrą, kuri buvo palankesnė ING. Kad būtų grąžinta valstybei tai, ką turi sumokėti ING ir ko valstybė atsisakė per tą laikotarpį, garantijos mokestis padidinamas papildomai 15,6 baziniais punktais per metus. Tas pakeitimas yra būtinas siekiant laikyti priemonę nuo 2009 m. sausio 26 d. derančia su Komunikatu dėl sumažėjusios vertės turto. Tačiau dėl tokio padidinimo nepadidėja portfelio vertinimas, taip pat nepadidėja naštos dalijimasis, nes tuo padidinimu tik užtikrinamas Komunikato dėl sumažėjusios vertės turto taikymas nuo tos dienos, kurią įsigalioja sumažėjusios vertės turto priemonė, t. y. atgaline data.
5.2.3. Restruktūrizavimo pagalbos derėjimas
(117)
Visas ankstesnes skubios pagalbos priemones Komisija turi vertinti kaip restruktūrizavimo pagalbą. Pagal Komisijos komunikatą dėl finansų sektoriaus gyvybingumo atkūrimo ir restruktūrizavimo priemonių vertinimo pagal valstybės pagalbos taisykles dabartinės krizės sąlygomis (38) (toliau - Komunikatas dėl restruktūrizavimo) restruktūrizavimo pagalbos derėjimas yra pagrįstas restruktūrizavimo planu. NET jei ankstesniuose sprendimuose daryta nuoroda į Bendrijos gaires dėl valstybės pagalbos sunkumus patiriančioms įmonėms sanuoti ir restruktūrizuoti (39), Komisija Komunikato dėl restruktūrizavimo 49 punkte paaiškino, kad pagalba, apie kurią Komisijai pranešta iki 2009 m. gruodžio 31 d., bus vertinama kaip restruktūrizavimo pagalba bankams pagal Komunikatą dėl restruktūrizavimo, bet ne pagal Bendrijos gaires dėl valstybės pagalbos sunkumus patiriančioms įmonėms sanuoti ir restruktūrizuoti.
(118)
Komunikate dėl restruktūrizavimo neapibrėžiamos sąlygos, kuriomis bankui gali prireikti pateikti restruktūrizavimo planą, - remiamasi ankstesniais komunikatais.
(119)
Komisija mano, kad ING turėtų būti nuodugniai restruktūrizuota, visų pirma dėl to, kad pagalbos gavėja jau gavo valstybės pagalbą, kuria naudojamasi nuostoliams padengti ar išvengti ir kuri visa yra didesnė negu 2 % viso banko pagal riziką įvertinto turto. Ši pozicija atitinka Komunikato dėl restruktūrizavimo 4 punktą ir Komunikato dėl sumažėjusios vertės turto 55 punktą, taip pat ankstesnius ING įsipareigojimus (40).
(120)
Restruktūrizavimo planą Komisija vertina siekdama įsitikinti, kad bankas gali atkurti ilgalaikį gyvybingumą be valstybės pagalbos (Komunikato dėl restruktūrizavimo 2 skirsnis).
(121)
Komunikate dėl restruktūrizavimo šiuo klausimu primenama, kad Vyriausybės bankų kapitalą atkūrė sąlygomis, pasirinktomis visų pirma dėl finansinio stabilumo sumetimų, o ne dėl gyvybingumo atkūrimo. Todėl atkūrus ilgalaikį gyvybingumą reikalaujama, kad gauta valstybės pagalba būtų arba grąžinta per tam tikrą laiką, nustatomą tuo metu, kai teikiama pagalba, arba atlyginta įprastomis rinkos sąlygomis, taip užtikrinant, kad bet kokios formos papildoma pagalba būtų nutraukta. Restruktūrizavimo plane nustatyta įtikinanti kapitalo grąžinimo Nyderlandams strategija, ir grąžinimas bus pradėtas dar prieš paskelbiant šį sprendimą.
(122)
Komunikate dėl restruktūrizavimo aiškinama, kad ilgalaikis gyvybingumas pasiekiamas, kai bankas sugeba padengti visas savo išlaidas, įskaitant nusidėvėjimą ir finansines sąnaudas, ir teikti tinkamą nuosavo kapitalo grąžą, atsižvelgiant į banko rizikos profilį. Kaip nurodyta 65 konstatuojamojoje dalyje, restruktūrizavimo plane parodyta, kaip ING įrodys pakankamą pelningumą, kad sugebėtų padengti visas savo išlaidas, įskaitant nusidėvėjimą ir finansines sąnaudas, ir teikti tinkamą nuosavo kapitalo grąžą, atsižvelgiant į banko rizikos profilį.
(123)
Restruktūrizavimo plane parodyta, kad ING, kaip reikalaujama Komunikato dėl restruktūrizavimo 13 punkte, taip pat sugebės laikytis atitinkamų reguliavimo reikalavimų net ir esant nepalankiausių sąlygų scenarijui, jei pasaulinis ekonomikos nuosmukis užsitęs. Iš Nyderlandų valdžios institucijų pateiktos informacijos matyti, kad ING bus gyvybinga net ir susidarius nepalankiausioms sąlygoms, esant konservatyvioms prielaidoms, kurias persvarstė Komisija. Komisija pažymi, kad, kalbant apie Nyderlandų mažmeninių klientų hipotekos portfelio nuostolių įsipareigojimų neįvykdymo atveju lygius, ING taikytus modelius patvirtino Nyderlandų priežiūros institucija DNB. ING Nyderlandų hipotekos portfelio kokybės atžvilgiu taikytos griežtos papildomos nepalankiausių sąlygų Nyderlandų hipotekos rinkoje prielaidos. Remiantis Nyderlandų valdžios institucijų pateikta informacija, net esant papildomoms nepalankiausių sąlygų prielaidoms ING vis tiek atitinka kapitalo reikalavimus.
(124)
Iš planuojamo verslo pardavimo laikui bėgant bus gauta papildomo kapitalo, kuris turėtų dar labiau sustiprinti ING kapitalo bazę.
(125)
Antra, pagal Komunikato dėl restruktūrizavimo 10 punktą, plane nurodoma banko patiriamų sunkumų priežastys, paties banko trūkumai ir išdėstoma, kaip siūlomomis restruktūrizavimo priemonėmis bus pašalintos pagrindinės banko problemos. Tuo tikslu restruktūrizavimo plane teigiama, kad pagalbos gavėjas savo kapitalo struktūrą pagerins pašalindamas dvigubą įsiskolinimą ir padidindamas pagrindinio kapitalo normą. Todėl ING ateityje galės geriau susidoroti su galimais nepalankiais ekonomikos pokyčiais ir padengti netikėtus nuostolius net po to, kai bus grąžinusi iš Nyderlandų gautą kapitalą.
(126)
Nustatyta, kad pagrindinė priežastis, dėl kurios kelis kartus reikėjo valstybės pagalbos, yra Alt-A portfelis. Susirūpinimas rinkoje dėl galimo Alt-A portfelio nuvertėjimo buvo viena iš priežasčių pirmiausia taikyti kapitalo atkūrimo priemonę, o vėliau ją pakeisti sumažėjusios vertės turto priemone. Toks rinkos susirūpinimas sumažintas sumažėjusios vertės turto priemone. […]. Šiuo atžvilgiu įvykdžius numatytą ING Direct US pardavimą, kaip teigiama restruktūrizavimo plane, bus panaikintas pagrindinis sunkumų, dėl kurių prireikė valstybės intervencijos, šaltinis.
(127)
ING toliau mažins savo didesnės rizikos turto klasių pozicijas ir nesieks didinti nekilnojamojo turto pozicijos. ING taip pat parduos arba sumažins kito rizikingo verslo ir turto pozicijas.
(128)
Be to, ING inicijavo platesnio masto rizikos mažinimą (t. y. taiko rizikos mažinimo politiką) ir išlaidų mažinimo programą, kurioje, be to, stengiamasi supaprastinti sudėtingą grupės struktūrą - pirmiausia sukuriant bankininkystės ir draudimo padalinius, o paskui parduodant visą verslo dalį, susijusią su draudimu. Plane matyti, kad visų pirma ING Direct pritaikys [pagrįstą] verslo strategiją ir susilaikys nuo […] kainodaros, kurios pagrindas yra draudimas nustatyti mažiausias kainas, kaip aprašyta 53 ir 84 konstatuojamosiose dalyse.
(129)
Be to, plane parodyta, kad ING, laikydamasi Komunikato dėl restruktūrizavimo 11 punkto, atsižvelgia į patirtį, įgytą per krizę. Pavyzdžiui, plane aiškinama, kad ING ketina iš dalies pakeisti savo kompensavimo politiką ir banką orientuoti labiau į ilgalaikius pasiekimus ir taip išvengti atlygio už nesėkmingą veiklą. […].
(130)
Todėl konstatuojama, kad restruktūrizavimo planas tinkamas ilgalaikiam gyvybingumui atkurti.
(131)
Be to, restruktūrizavimo plane numatytas tinkamas nuosavas įnašas į restruktūrizavimo išlaidas (Komunikato dėl restruktūrizavimo 3 skirsnis). Restruktūrizavimo plane parodyta, kad ING tinkamai dalijasi našta, kaip nustatyta Komunikate dėl restruktūrizavimo, ir tai yra svarbu kompensuojant moralinę žalą.
(132)
Pirma, Nyderlandai įsipareigojo pakoreguoti sumažėjusios vertės turto priemonės sąlygas, kad atitiktų Komunikate dėl sumažėjusios vertės turto nustatytus reikalavimus.
(133)
Antra, ING tinkamai atlygins už Nyderlandų kapitalo injekciją, kaip numatyta komunikate „Finansų įstaigų kapitalo atkūrimas esant dabartinei finansų krizei: pagalbos apribojimas iki mažiausios būtinos sumos ir apsaugos priemonės nuo netinkamo konkurencijos iškraipymo“ (41) (toliau - Komunikatas dėl kapitalo atkūrimo). Tas vertinimas nepasikeičia dėl to, kad pakeistos grąžinimo sąlygos, nes tos sąlygos yra susijusios su ankstyvo išpirkimo priemoka. Dėl tokio ankstyvo išpirkimo keičiasi sprendimas dėl kapitalo atkūrimo. Tai priimtina, nes Komisija skatina ankstyvą grąžinimą. Logiškas tokių išpirkimo iniciatyvų paaiškinimas yra toks, kad tokiu išpirkimu pašalinamas besitęsiantis valstybės pagalbos bankui poveikis. Tai taikyta ir Komisijos sprendimuose, priimtuose paskelbus Komunikatą dėl kapitalo atkūrimo, kaip antai sprendimuose SNS ir Aegon (plg. su 33 konstatuojamąja dalimi), ir čia turėtų būti taikoma mutatis mutandis. Be to, atsižvelgiant į tai, kad kapitalo injekcijos vidaus grąžos norma Nyderlandams bus 15 %, išpirkimo priemokos sumažinimas pats savaime taip pat atrodo pagrįstas, nes tokia vidaus grąžos norma yra tinkamas atlygis pagal Komunikatą dėl kapitalo atkūrimo. Taigi išpirkimo priemokos sumažinimas turėtų būti laikomas derančia restruktūrizavimo pagalba.
(134)
Trečia, ING sumokės tinkamą atlygį už jos vidutinės trukmės įsipareigojimams suteiktas garantijas pagal Nyderlandų garantijos schemą, kuri savo ruožtu atitinka komunikatą „Valstybės pagalbos taisyklių taikymas finansų įstaigoms skirtoms priemonėms dėl dabartinės pasaulinės finansų krizės“ (42).
(135)
Nyderlandai taip pat įsipareigojo, kaip planuota, parduoti ING pasaulinę draudimo veiklą, turto valdymo verslą ir privačios bankininkystės veiklą Šveicarijoje ir ne Europoje, ir tuo bus prisidėta prie restruktūrizavimo sąnaudų padengimo.
(136)
Be to, restruktūrizavimo plane numatyta, kad ING gaus 5 mlrd. EUR kapitalo per akcijų platinimą 2009 m., tai padės sumažinti turimas akcininkų teises. Tai gali būti laikoma dideliu nuosavu esamo kapitalo teikėjų įnašu.
(137)
Pagalbos apribojimas iki mažiausios būtinos sumos taip pat užtikrinamas Nyderlandų įsipareigojimais, kad pagalbos gavėjas neįsigis kitų finansų įstaigų ar kitų įmonių, jei dėl to galėtų sulėtėti Nyderlandų suteikto kapitalo grąžinimas. Taip užtikrinama, kad bankas susilaikys nuo bet kokio įsigijimo […].
(138)
Tačiau anksčiau ING jau nesilaikė Komisijos politikos dėl pirmo lygio ir antro lygio kapitalo priemonių, kaip nustatyta Komunikato dėl restruktūrizavimo 26 punkte (43). Komisija paaiškino, kad vykdant restruktūrizavimą pagalbą gaunančio banko savo nuožiūra atliekamas nuostolių padengimas (pavyzdžiui, išlaisvinant rezervus arba sumažinant nuosavą kapitalą), siekiant užtikrinti dividendų ir atkarpų už mokėtiną subordinuotąją skolą mokėjimą, iš principo yra nesuderinamas su pasidalijimo našta tikslu. Nors Komisija pripažįsta, kad ING be oficialaus Komisijos sutikimo nevykdys pasirinkimo pirkti sandorių dėl pirmo ir antro lygio priemonių, 2009 m. spalio 14 d. pasirinkimo pirkti sandoris neatitiko to principo ir turėtų būti kompensuotas papildomomis priemonėmis, kuriomis būtų sumažintas konkurencijos iškreipimas.
(139)
Taip pat, deja, nors 2008 m. buvo nuostolingi, ING savo nuožiūra atliko atkarpos mokėjimus 2009 m. ir to negalėjo niekaip tinkamai pagrįsti. Nors Komisija iš esmės mano, kad ING atveju būtinas ir atkarpos draudimas, šiuo atveju, jos nuomone, tokio draudimo nereikia, jei ING iki 2010 m. sausio 31 d. grąžins 5 mlrd. EUR. Tai apimtų ir atkarpų mokėjimus 2009 m. gruodžio 8-15 d. Anksti grąžinant didelę suteiktos pagalbos dalį Nyderlandams, išsklaidomos dabartinės Komisijos abejonės dėl to, kad tokie atkarpų mokėjimai neleidžia ING be valstybės pagalbos pasiekti ilgalaikio gyvybingumo. Jei bankas gali rinkoje gauti tokį didelį kapitalo kiekį ir turi aiškią vidutinės trukmės strategiją, neturėtų būti ribojamas kapitalo naudojimas, jei tai nekelia grėsmės banko restruktūrizavimo plano įgyvendinimui. Tai įrodyta restruktūrizavimo plane.
(140)
Restruktūrizavimo plane taip pat numatytos pakankamos struktūrinės ir elgsenos priemonės, kuriomis šalinamas konkurencijos iškraipymas. Komunikate dėl restruktūrizavimo paaiškinta, kad konkurencija gali būtų iškreipta tais atvejais, kai vieni bankai konkuruoja remdamiesi savo produktų ir paslaugų pranašumais, o kiti bankai prisiima pernelyg didelę riziką ir (arba) pasikliauja netvariais verslo modeliais. Valstybės pagalba dirbtinai remiant pagalbos gavėjų buvimą rinkoje prailginami tokie konkurencijos iškraipymai. Taip gali būti padaryta moralinė žala bankų sistemoje, sumažinant pagalbos negaunančių subjektų paskatas konkuruoti, investuoti ir kurti naujoves. Valstybės pagalba taip pat gali būti pakenkta bendrajai rinkai, nes ja gali būti sukuriamos patekimo į rinką kliūtys ir žlugdomos paskatos vykdyti tarpvalstybinę veiklą.
(141)
Komunikato dėl restruktūrizavimo 31 punkte pažymima, kad vertinant valstybės pagalbos sumą ir dėl jos atsirandančius iškraipymus, Komisija turi vertinti tiek absoliučiais dydžiais, tiek lyginant su gauta valstybės pagalba. Šiuo atžvilgiu ING gavo didelę pagalbos sumą, sudarančią 5 % pagal riziką įvertinto turto, jei vertinama pagal ING Bank pagal riziką įvertintą turtą. Šis lygis gerokai viršija 2 % pagal riziką įvertinto turto lygį (44). Be to, ING gavo daug garantijų, tačiau dėl jų neturėtų prireikti priemonių, kuriomis pagal Komunikato dėl restruktūrizavimo 31 punktą būtų švelninamas rinkos iškraipymas, nes ING neturėjo finansavimo problemos (kurias garantijos paprastai padeda įveikti) - Nyderlandai paragino ING gauti tas garantijas, kad galėtų skolinti realiajai ekonomikai. Be to, neatrodo, kad būtų kokia nors priežastis, kodėl šiame etape dėl papildomų garantijų, numatytų restruktūrizavimo plane dėl WUH/Interadvies atskyrimo, reikėtų papildomų priemonių konkurencijos iškraipymams sumažinti. Ta priemone siekiama mažinti rinkos iškraipymą, nes ji numatyta tik tam, kad būtų galima atskirti WUH/Interadvies.
(142)
Todėl konstatuojama, kad pagalbos gavėjui suteikta pagalbos suma yra didelė. Taigi, siekiant ištaisyti rinkos iškraipymus, reikia ypatingų priemonių. Švelninimo priemonės pagal Komunikato dėl restruktūrizavimo 31 punktą turėtų būti padidintos dėl nepakankamo naštos dalijimosi, kuris atsiranda dėl Komisijos politikos dėl pirmo ir antro lygių priemonių, nustatytos Komunikato dėl restruktūrizavimo 26 punkte, nesilaikymo, ir tai išsamiau paaiškinta šio sprendimo 138 ir tolesniuose punktuose (45).
(143)
Komisija mano, kad ING ėmėsi būtinų veiksmų, siekdama panaikinti labai didelius rinkos iškraipymus, nes restruktūrizavimo plane numatyta keletas turto pardavimų, kuriuos įvykdžius sumažėtų pagalbos gavėjo įtaka rinkoje. Tuo atžvilgiu paramos gavėjas iki 2013 m. pabaigos sumažins savo balansą 45 %, palyginti su 2008 m. rugsėjo 30 d. balansu. Dėl įsiskolinimo mažinimo tos priemonės taikomos tik labai ribotai daliai ir daugiausia apima ING visos draudimo veiklos ir turto valdymo verslo, taip pat mažmeninės bankininkystės Nyderlanduose, privačios bankininkystės Šveicarijoje ir bankininkystės veiklos ne Europoje pardavimą. Siūlomo turto pardavimo mastas yra tinkamas, kad būtų sumažintas rinkos iškraipymas, taip pat ir atsižvelgiant į 138 ir 139 konstatuojamosiose dalyse nurodytas sunkinančias aplinkybes.
(144)
Be to, pagal Komunikato dėl restruktūrizavimo 32 punktą restruktūrizavimo planu taip pat skatinama veiksminga konkurencija ir užkertamas kelias įtakai rinkoje ir tarpvalstybinės veiklos kliūtims, nes nuo ING verslo atskiriama įmonė, veikianti Nyderlandų mažmeninėje rinkoje. Komisija tokias rinkos sąlygas pirmiausia nustatė Nyderlanduose, kur mažmeninės bankininkystės rinka labai koncentruota, o ING yra viena pagrindinių veikėjų, galinti padedama valstybės pagalbos išlaikyti didelę rinkos dalį. WUH/Interadvies verslas tinkamas, nes ateityje jis gali būti gyvybingas verslas, galintis konkuruoti Nyderlandų mažmeninės bankininkystės rinkoje.
(145)
Nyderlandų teigimu, dėl atskyrimo turėtų padidėti konkurencija šioje labai koncentruotoje rinkoje, atsižvelgiant į tai, kad tai susiję su nemaža hipotekos ir vartojimo paskolų, taip pat tam tikros dalies taupomųjų indėlių rinkos dalimi. Be to, įmonė bus visavertė bankininkystės įstaiga, su puikia administracine sistema, visaverte interneto sąsaja, turinčia mokėjimo sistemą, ir ING finansuojama. Tai, kad įmonė neturi filialų tinklo (tai iš esmės yra esminė bankininkystės verslo priemonė daugelyje valstybių narių), bent iš dalies kompensuojama internetine bankininkyste, kuri Nyderlanduose taip pat yra svarbus bankininkystės produktų platinimo tinklas. Indėlius WUH/Interadvies galima priskirti per įmonės gautą internetą platformą. Taip pat, atsižvelgiant į praktinę patirtį ir žmogiškuosius išteklius, suteiktus naujai įmonei, ji galės toliau plėsti esamą verslą ir galbūt steigti filialus.
(146)
Be to, Komisija atkreipia dėmesį į Nyderlandų valdžios institucijų argumentą, minimą 56 konstatuojamojoje dalyje, kad einamosios sąskaitos produktai Nyderlanduose yra palyginti mažiau svarbūs kryžminei prekybai kitais mažmeninės bankininkystės produktais. Šiuo atžvilgiu, kadangi nėra jokių priešingai rodančių požymių, Komisija sutinka, kad Nyderlanduose einamosios sąskaitos produktai gali būti palyginti mažai svarbūs kryžminei prekybai kitais mažmeninės bankininkystės produktais.
(147)
Galiausiai Komisija atkreipia dėmesį į tai, kad ING prisiėmė keletą įsipareigojimų užtikrinti, kad verslas būtų gyvybingas, kai antai įsipareigojimą skirti atskyrimo valdytoją ir stebėjimo patikėtinį. Jie abu turėtų užtikrinti, kad būtų nuo ING saugoma, ginama ir išlaikoma teisės ir kitas materialusis ir nematerialusis turtas (kuris turi būti atskirtas). Be to, taikoma arbitražo tvarka, pagal kurią reikalaujama, kad nauja įmonė gautų viską, kas būtina siekiant užtikrinti jos gyvybingumą, užtikrins pagal šį sprendimą prisiimtų ING įsipareigojimų laikymąsi. Be to, ING nenusitaikys į atskirtos įmonės klientus, siūlydama jiems tuos produktus, kurie perduoti WUH/Interadvies, net jei ING dar turi ryšių su tais klientais. Maža to, ING teiks finansavimą WUH/Interadvies […] po investavimo, nors finansavimo suma per tą laikotarpį laipsniškai mažės. Be to, Komisija […] užtikrins, kad verslas būtų parduotas su pardavimo patikėtinio pagalba […]. Visomis tomis priemonėmis užtikrinamas įmonės gyvybingumas ir didinama konkurencija Nyderlandų mažmeninės bankininkystės rinkoje. Todėl Komisija sutinka, kad WUH/Interadvies pardavimu gali būti sudarytos sąlygos naujam konkurentui Nyderlanduose plėsti verslą mažmeninės bankininkystės rinkoje ir tai rinkai suteikta naujos konkurencinės jėgos.
(148)
Be to, Nyderlandai taip pat įsipareigojo taikyti įsigijimo draudimą, neleidžiantį ING įsigyti patrauklių įmonių, kurių rinkoje greičiausiai atsiras dėl bendro finansų įstaigų ir viso sektoriaus restruktūrizavimo (46). Taip užkertamas kelias nenatūraliam ING augimui ir leidžiama tokias įmones nusipirkti kitoms valstybės pagalbos negavusioms įstaigoms.
(149)
Komisija taip pat mano, kad įsipareigojimas drausti taikyti mažiausias kainas atitinka Komunikato dėl restruktūrizavimo reikalavimus siekiant užtikrinti, kad valstybės pagalba nebūtų naudojama sąlygoms, kurių negali pasiūlyti valstybės pagalbos negaunantys konkurentai (44 punktas). Pagal Komunikato dėl restruktūrizavimo 32 punktą mažiausių kainų įsipareigojimas gali būti nebūtinas rinkose, kuriose prisiimta didelių struktūrinių įsipareigojimų. Atsižvelgiant į kiekvieno atvejo specifiškumą, draudimo formos gali būti įvairios ir jomis siekiama geriausios pavienių priemonių prieš pagalbos sukeliamus iškraipymus ir konkurencinių rinkos sąlygų pusiausvyros (47).
(150)
Nyderlandai pasirinko nustatyti bendrą draudimą ING siūlyti mažiausias kainas, taigi ING nesiūlys palankesnių kainų, negu siūlo trys mažiausias kainas siūlantys konkurentai. Tas įsipareigojimas yra tinkamas, nes nukreiptas į visas rinkas, kuriose bankas yra įsitvirtinęs ir užima bent 5 % rinkos dalį (48). Be to, ING ir Nyderlandų valdžios institucijos įsipareigojo taikyti draudimą siūlyti mažiausias kainas neatsižvelgiant į tai, kokią rinkos dalį užima ING Direct Europe. Tai pagrįsta, nes iš Komisijos gautos informacijos matyti, kad yra agresyvus komercinis elgesys. Draudimo poveikis turėtų būti toks, kad, […], ING daugiausia konkuruos savo produktų ir paslaugų kokybe. Tai turėtų išsklaidyti susirūpinimą, pareikštą Komisijai perduotoje informacijoje, minimoje 6 konstatuojamojoje dalyje.
(151)
Galiausiai Nyderlandai įsipareigoja, kad ING nevykdys masinės rinkodaros naudojant kapitalo atkūrimo priemonę kaip pranašumą konkurencijos požiūriu.
(152)
Tačiau pagal Komunikatą dėl kapitalo atkūrimo nebėra jokių priežasčių reikalauti laikinai apriboti balansą, kaip numatyta Sprendime N 528/08.
5.2.4. Stebėjimas
(153)
Nyderlandų pateiktas restruktūrizavimo planas turės būti tinkamai įgyvendintas. Siekiant užtikrinti tinkamą įgyvendinimą, Nyderlandai du kartus per metus teiks Komisijai stebėjimo ataskaitas. Be to, restruktūrizavimo plane ir Nyderlandų prisiimtuose įsipareigojimuose numatyti keli patikėtiniai, kurie padės Komisijai stebėti restruktūrizavimo plano ir įvairių jo nuostatų įgyvendinimą.
(154)
Komisija laikosi bendros praktikos leisti valstybės narėms pakeisti įsipareigojimus tuo atveju, jei susidaro išskirtinės aplinkybės (49). Todėl tam tikrais atvejais, reaguodama į Nyderlandų prašymą, kuriame nurodoma rimta priežastis, Komisija padarys pakeitimų, kai tai bus pateisinama, arba i) pratęsdama priemonės, kurią šiame sprendime įgyvendinti įsipareigojo Nyderlandai, laikotarpį, arba ii) atsisakydama, pataisydama ar pakeisdama kitu vieną ar kelis bet kurio įsipareigojimo, kurį Nyderlandai prisiėmė šiame sprendime, aspektus.
6. IŠVADA
(155)
Daroma išvada, kad, pirma, remiantis 2009 m. spalio 20 d. Nyderlandų pateiktais pakeitimais, sumažėjusios vertės turto priemonė atitinka Komunikatą dėl sumažėjusios vertės turto, taigi turėtų būti laikoma derančia su bendrąja rinka pagal Sutarties 87 straipsnio 3 dalies b punktą.
(156)
Antra, daroma išvada, kad restruktūrizavimo priemonėmis ING sudaromos sąlygos atkurti ilgalaikį gyvybingumą, jos yra pakankamos naštos pasidalijimo požiūriu ir tinkamos bei proporcingos, kad būtų kompensuojamas konkurencijos iškraipymo dėl šios pagalbos priemonės poveikis. Pateiktas restruktūrizavimo planas atitinka Komunikato dėl restruktūrizavimo kriterijus, taigi turi būti laikomas derančiu su bendrąja rinka pagal Sutarties 87 straipsnio 3 dalies b punktą. Todėl kapitalo injekcijos priemonės ir garantijos, kurios jau suteiktos, gali būti pratęstos pagal restruktūrizavimo planą. Tačiau laikini balanso apribojimai, nustatyti Sprendime N 528/08, turėtų būti panaikinti.
(157)
Trečia, daroma išvada, kad papildomos priemonės, pateiktos restruktūrizavimo plane, t.y. pagrindinio pirmo lygio vertybinių popierių išpirkimo iš Nyderlandų sąlygų pakeitimas ir numatytos įsipareigojimų garantijos, taip pat turėtų būti laikomos derančiomis su bendrąja rinka pagal Sutarties 87 straipsnio 3 dalies b punktą atsižvelgiant į tai, kaip restruktūrizavimo plane numatytomis priemonėmis bus mažinami rinkos iškraipymai, ir tai, kad pagalba pagalbos gavėjui padedama padidinti gyvybingumą. Tai taip pat susiję su pagalba, gaunama pakeitus Nyderlandų suteikto kapitalo grąžinimo tvarkos sąlygas,
PRIĖMĖ ŠĮ SPRENDIMĄ:
1 straipsnis
Sumažėjusios vertės turto priemonė, kurią Nyderlandai suteikė vadinamajam ING Alt-A portfeliui, yra valstybės pagalba pagal Sutarties 87 straipsnio 1 dalį.
Pagalba dera su bendrąja rinka, jei laikomasi I priede nustatytų įsipareigojimų.
2 straipsnis
Restruktūrizavimo pagalba, kurią Nyderlandai suteikė ING, yra valstybės pagalba pagal Sutarties 87 straipsnio 1 dalį.
Pagalba dera su bendrąja rinka, jei laikomasi II priede nustatytų įsipareigojimų.
Laikinas balanso didėjimo apribojimas, nustatytas 2008 m. lapkričio 12 d. Komisijos sprendime dėl ING suteiktos kapitalo atkūrimo priemonės, panaikinamas.
3 straipsnis
Šis sprendimas skirtas Nyderlandų Karalystei.
Priimta Briuselyje 2009 m. lapkričio 18 d.